Lapiko Kritikoa » Manifestu atzeratua: irakurketa kritikoa\nBy Ibai Atutxa • Nov 1st, 2010 • Category: Atal Berezia, Azterketak eta Azalpenak\n* Literatura Eskolako lehen saioko Hitzaldia\nMaria Colera-ren sarrerako hitzaldia\n[Manifestu atzeratua (1968) poema osorik HEMEN]\n1. Lehen pausoak\nPoemak izenburutik bertatik aitortzen digu manifestua dela. Eta horrek hasieratik baldintzatuko du egingo dugun testuaren irakurketa bera. Hau da, herriaren askatasunari buruzko proiektu ideologiko eta politikoa publiko egin nahi duen Azurmendiren poema honek ez ditu onartuko betiko hurbilketa filologiko eta historizistak, eta literatur kritikaren eta baita literaturaren beraren irakurketa klasikoak ere (gaur egun batez ere indarrean daudenak) albo batera uztera garamatza. Testua eta gizartea parekatuta proposatzen dira manifestu/poemaren uztarketa horretan eta hortaz, poema ezin da estruktura isolatu bezala agertu; egiturok (testua eta gizartea) ezin dira maila ezberdinak bailiran bereizi.\n“Manifestu atzeratua”ren irakurketa, beraz, ikuspegi kritikoa eta literatura bera ulertzeko modua baldintzatuko dituen hasierako planteamendu batekin hasiko dugu. Joseba Gabilondok “teoria posmoderno” izendatutako horien “erretorika epistemologikoaren izaera topologikoaz” (Gabilondo, 2006, 93) hitz egiten du artikulu baten. Bertan azaltzen da jarrera modernoak erakusten duen sakoneko egitura bakar eta egia unibertsalak azaleratzeko helburuaren aurrean, irakurketa postmodernoek errealitateari diskurtso izaera ematen diotela (beste testu mota ezberdinak bezala), eta horrela, unibertsaltasunaren eta arrazionalismoaren legitimazioari uko egiten diotela: “diskurtso kritikoek egiazkoak edo salbaziozkoak baino gehiago, estrategikoak, partzialak eta eraginkorrak izatea dute xede” (Gabilondo, 2006, 94). Testuinguru honetan adierazten du Jacques Derridak ez dagoela testua besterik, eta aldi berean ez dagoela testu-kanpoa baino (Derrida, 2007, 67); eta bide beretik esaten digu Gilles Deleuzek literatura gure barnean “Ni” esateko gaitasunik ez duen hirugarren pertsona bat sortzen denean soilik hasten dela (Deleuze, 2009, 13). Gayatri Spivakek, era berean, jarrera modernoak, unibertsalkeriak eta diskurtso inperialistak duten erlazio zuzena uzten du agerian zera dioenean:\nDesde el momento en que establecen la verdad de este descubrimiento, empiezan a ejecutar [perform] los problemas inherentes a la institución de producción epistemológica, en otras palabras, de producción de cualquier tipo de “verdad”. […] las “verdades” sólo pueden apuntalarse por medio de exclusiones estratégicas, declarando oposición allí donde hay complicidad, negando la posibilidad de la aleatoriedad, proclamando un origen o un punto de partida provisional como fundamento (Spivak, 2010, 151).\nPoemak hartzen duenaren ildo beretik, inperialista (baztertzailea) den posiziotik aldendu nahi du gure diskurtsoak, eta horregatik, esan bezala, ez ditugu jarraituko (eraldatzeko ez bada behintzat) ikuspegi filologiko estrukturalista edo historizista klasikoak.\nEsandakoa kontuan hartuz gero, manifestu/poemari, “narratiba literarioa” den heinean, teoria balioa emango diogu, kultura eta pentsamendu produkzio hegemonikoak desegiteko gai den errealitate eraikuntzarako diskurtso kritikoa eta ideologikoa (Mignolo, 2003, 184). Crítica y clínican literatura osasunari (eta ez eldarnio edo gaixotasunari) lotzen zaio, iraganean oinarritzen ez den eta falta den/zaigun herri bat asmatzeko gai denean (Deleuze, 2009, 15).\nEl delirio es una enfermedad, la enfermedad por antonomasia, cada vez que se erige una raza supuestamente pura y dominante. Pero es el modelo de salud cuando invoca esa raza bastarda oprimida que se agita sin cesar bajo las dominaciones, que se resiste a todo lo que la aplasta o la aprisiona y se perfila en la literatura como proceso (Deleuze, 2009, 16).\nJoxe Azurmendiren manifestu/poema honek, horrenbestez, hor lortzen du daukan indar eta gaitasun kritikoa: bilakaeran dago eraikita, eta bilakaeran eraikitzen du herri librea, ustezko oposizio absolutu, erakuntza zapaltzaile, ezinbesteko esentzia edota balio unibertsalen aurrean.\nEsan berri dugu “Manifestu atzeratua” prozesu bezala dagoela josita, hasiera eta bukaerarik gabe etengabeko bilakaeran. Jatorria iragana baino urrunago dagoen “haratago”an (the beyond) ezarritako kultura higiezinaren (Bhabha, 2008, 1-12, 209), eta Beste oposatu estatiko eta baztertuaren beharrizana duen (Grosssberg, 2003, 154) identitate diskurtso modernoari aurre egiten diola, herri librearen eraikuntzan. Idazketa estrategia horretan sartu eta parte hartzeko “ihes-lerro”en (lignes de fuite) planteamenduarekin abiatuko dugu gure irakurketa. Bitasun oposatuz eraikitako makinak dira modernitatetik eratorritako identitateak, eta dikotomizazio horren aurrean, ihes-lerro bidez artikulatutako testu bezala irakurriko dugu “Manifestu atzeratua”. Hau da, bi termino posibleen bitartetik igaroko dira lerrook, eta bitasuna bilakaerara bultzatuko dute mapa sozialean: “resituar los puntos muertos sobre el mapa, y abrirlos así a posibles líneas de fuga” (Deleuze, Guattari, 2008, 33).\nLehenengo bertso-lerroetan bertan egingo dugu topo jarraituko ditugun hiru ihes-lerroekin. Eta poema irakurri ahala, agertzen eta desagertzen joango diren ihes-lerrook euren artean konektatuta dauden multiplizitate izaera erakutsiko digute:\nFoucaultek zioen bezala, konfesioak bi baldintza beharrezkoak ditu: batetik, hitz egiten duen subjektua —enuntziatuko subjektu bera— eta, bestetik, bestearen presentzia —konfesioaren ekintza inposatzen duenaren eta epaitzeko, zigortzeko edo barkatzeko parte hartzen duena— (Foucault, 2006, 65). Hasiera honek, hortaz, konfesioaren egitura errepikatzen du. Egia bakar ukaezinaren diskurtsoa produzitzeko tresna nagusietakoa bilakatu da konfesioa, eta gorago azaldu dugun modernitateko tradizioaren barnean, autoritatearen arabera (aita, profesorea, doktorea, edota Estatua bera) egindako egia artikulazio hori subjektuaren eraikuntza prozesuaren parte bilakatu da, besteen menpe uzten gaituen subjektibazio bide bezala (Rose, 1991, 240; 1998, 44): “la confesión aventaja a cualquier otra prueba. Les es hasta cierto punto trascendente; elemento en el cálculo de la verdad, es también, el acto por el cual el acusado acepta la acusación y reconoce su legitimidad” (Foucault, 2009, 44).\nIdentitate modernoa eraikitzeko ezinbesteko tresna da konfesioa, eta Azurmendiren poemak, esan dugu bezala, identitate modernoaren eraikuntza zalantzan jarriko du erabat bere proposamenarekin. Horregatik, konfesioaren errepikapen hori erabat ironikoa bihurtuko du sarrera honetan, inposatutako arauak errepikatu eta, errepika horretan, zalantzan jartzeko. Linda Hutcheonek gogorarazten dizkigu ironiaren balio subertsibo eta transgresoreak eta ildo horretatik, bitasun oposatuen makina ironiaren bidez berreraikiko du landuko ditugun ihes-lerroei, aztarna ezberdinen bidez, lekua egiteko: panfletoa, kondena, eta (in)justizia.\nIronia horri lotuta agertzen da “panfletoa” ihes-lerroan. Panfletoak liburuxka denigratzaileak dira, izaera agresibodun lanak. Eta panfleto izaera horrekin sistema-mundu modernoaren iruditeria eraikitzen lagundu duten diskurtso ezberdinak jartzen ditu zalantzan poemak. Walter Mignoloren esanetan:\nel imaginario moderno se estructuró sobre cinco ideologías básicas. Una —el cristianismo—fue dominante en la primera modernidad, durante los siglos XVI y XVII. Otras tres surgieron después de la revolución francesa […]: el conservadurismo, el liberalismo y el socialismo (marxismo) secular. […] Finalmente, el colonialismo fue la quinta ideología (Mignolo, 2003, 29).\nUnibertsalkeriaren iruditeria aldakorra sistema-mundu modernoaren egituraren parte da. Mundua kristautzeko helburuarekin filosofia kristauak egin zituen unibertsalen inguruko eztabaidak proiektu global bilakatu ziren, gero, munduaren sekularizazioarekin, ezagutza hori arrazoiari eta teoriari lotzeko (Mignolo, 2003, 218). Poeman zehar etengabe bistaratu eta ezkutatzen doan ihes-lerroaren konstantea da hau. Iruditeria modernoaren parodia bezala, Egia eraikitzeko erabili dituzten testu motak (ebanjelioa, filosofia lezioak, liburu handiak) eta diziplinak agertzen zaizkigu. Hau da, gure herria diskurtsootatik kanpo gelditu dela adierazteko edota testuok libertatea ukatzen digutela gogorarazteko egiten dizkigu poemak erreferentzia horiek. Baina ezin erabili gure herria ukatu eta baztertu duten diskurtso berdina herria askatzeko, eta horregatik panfletoa da irakurtzen duguna; ezin modernitatearen klabe berdinean hitz egin modernitatea apurtzeko, eta horregatik anti-diskurtsoa eraikitzen digu: “ez, ba, bilatu kondaira unibertsalen liburu / handietan gure inperiorik”; aurrerago “Eta gure herriak ezin du irabazi / […] zeruko bidea gotikoa dela pentsatzen badute / ebanjelioak aldapatsu dena diolako”; eta,\nIrainetako nagusia, Abandoko\ntxapela, Campionen romantizismoa,\nlangileri klasea ta humanismoa\n(eta haren euskaldunondako\n(baina honezkero ez digu Iparragirrek\neta filosofia guztietako lezioak\neta Europa etabar.\nArrazionaltasunaren, zientziaren eta filosofiaren izenean enuntziazio posible bakarraren lekua hartu du arrazoi modernoak (Mignolo, 2003, 185), eta poemak salatzen duen bezala, gizatalde isilduak eraiki ditu horrek. Gizatalde “isiltzaileen” aurrean, beraz, Mignolok “mugako pentsamendu” izendatu duenaren antzeko posizioa hartzen du “Manifestu atzeratuak”, hau da, oraindik unibertsal abstraktuen babespean ezagutza forma kritikoetatik abiatu beharrean, mendebaldeko metafisikaren mugak agerrarazten egiten du lan Azurmendiren testuak, eta Estatu-nazioaren eraikuntza europarrak arrazoi modernoarekin duen erlazioa agerian uzten du horrela, Euskal Herri librearen defentsan (Mignolo, 2003, 135-153). Azken finean zera aldarrikatuko du: “Haragi honek nahi du libre, / ez filosofia batek, ez klasetasunak / ez teologiak. Pinua pinudiak / definituko balu bezala”.\nLehenago esan dugunez, panfletotik tiraka irakurri dugun ihes-lerroa konektatuta agertuko zaigu orain azaldu nahi ditugun beste biekin. Kondenaren kasuan, konfesioari lotuta ikusi ditugun subjektu konfesatzaile eta kondenatzaileak ageri dira “kondenatu nahi banauzu” bertso-lerroko zuk-ni aditz egitura horretan. Bigarren ihes-lerroan, bada, poemak agentzia dikotomiko horri nola erantzuten dion ikusiko dugu. “‘la lengua carece de toda misión’ […] que no sea la que le asigna el Estado y la que le asigna la creencia metafísica en la transparencia del lenguaje científico, esto es, su capacidad presupuesta de reflejar la realidad de los mundos “sociales” y “naturales” (Mignolo, 2003, 140) eta Estatu-elebakartasun horretatik arrazoiaren itzalpean eraikitzen dira identitate espainol eta frantsesa, baina baita euskaldun identitate oposatua ere. Mignolok “barne kolonialismo” kontzeptua darabil diferentzia koloniala zapaldutako gizataldeak Estatu-nazio modernoaren egituran birformulatzeko ekintzari (Mignolo, 2003, 270), eta akusazio bera egiten dio “Manifestu atzeratuak” gure herriari: “Hauxe baita gure engainu azkenekoa: / libre izan nahia justifikatu behar dugula / pentsarazi digute / lehen kanpotik eta barrutik orain”. Spivakek, horrela azaltzen du diskurtso menderatzailearen aurrean ustez aurkako jarrerak hartzen duen ikuspuntua:\nninguna perspectiva crítica con el imperialismo puede convertir al otro en un sí-mismo, porque el proyecto del imperialismo, históricamente, ha refractado siempre ya lo que podría haber sido un otro inconmensurable y discontinuo, convirtiéndolo en un otro domesticado que consolida el sí-mismo imperialista (Spivak, 2010, 136).\nPoema osoan zehar, izena hartzen duten pertsonaien atzean diskurtso baztertzailea eta isiltzailea errepikatzen duen euskalduntasun otzandua aurkituko dugu. Hau da, kanpotik ezarritako lege eta egia bakar izaera hartzen duen ideologiak “beste natiboa”ren figura “norbera” inperialistaren errepika bezala ezarriko du. Horrela bi ihes-lerroak elkarri lotuta agertzen zaizkigu: diskurtso unibertsalak, eta Egia hauen eraikitzaileak barrutik eta kanpotik.\nEta San Inazioren, Xabierren, Txurrukaren\neta Elkanoren eta Habeas Corpus-en\neta nik dakit noren\ngomendio guztiak biltzen\nsaiatu zaizkigu gure kausaren\nabokatuok. Libre izateko\ninoren baimenik beharko balitz bezala.\nHerri izateko inoren gomendiorik\nbeharko bagenu bezala.\nekarriko baligute bezala.\nGoiko aipu honetan uztartuta ikus ditzakegu espainiar inperioa, eliza eta euskaldunak. Eta poeman zehar beste euskalduntasun esentzialista, otzandu ezberdinak uzten dira agerian, konfesioaren figuran boterearen diskurtsoa berreraikiko luketen subjektu konfesatzaile posizioan: Magdalena Larralde, foruzaletasun eta euskaldun fededunaren irudia; era berean, “txeke zuri faltsu baten antzean / Gernikako arbola bat asmatu diguten arren / libre nahia bekatu balitz bezala, /aitzakiaren bat beharko bagenu bezala”; edota Jorge Oteizaren pentsamenduari erreferentzia eginez, “Agina-ko zero bat zen / gure inperio guztia. / Ta euskalduna konforme zegoen”. Guzti honekin, balio unibertsaldun euskalduntasun esentzialistaren menpekotasuna uzten du poemak agerian etengabe, eta euskalduna agentzia propioz identitatea eraikitzen saiatu den guztietan, “norbera” inperialista errepikatu duela salatzen du. Era honetan, manifestu/poema hau Spivaken “Can the subaltern speak?” (Spivak, 277-304) galdera ezagunari baiezko erantzuna emateko saiakera bezala ikus dezakegu. “Deklaratu behar diot kaleari / gure jauntxoak ez direla / sekula gure herria izan ta izango” aldarrikatzean, orain arteko diskurtsoak ukatzen ditu, modernitatearen mugak salatuko dituen narrazioa eraiki eta herri librerako bidean bide berriak subalternotasunetik sortzea proposatzen du.\n“Injustiziarik kometa ez dezazun” bertso-lerroa orain arte esandakoarekin irakurtzen badugu, berez sortzen dira ihes-lerroen arteko loturak. Norena da justizia? Nork aplikatzen dio, eta nori, justizia hori? Zer filosofia edo zientziaren arabera eraiki da justizia hori? Hasieran komentatu dugun ironia subertsiboa azaleratzen da berriro. Ikusi berri dugunez arrazoi subalternoak kritika bikoitza eskatzen du, Mignolok esango lukeen bezala: “La alternativa es una doble crítica de ambos, de los viajeros y de los autóctonos: de los viajeros y de los autóctonos que ocupan posiciones hegemónicas desde la perspectiva de los viajeros y de los autóctonos que se hallan en posiciones subalternas” (Mignolo, 2003, 247), eta poeman zehar euskal posizio hegemonikoari egiten zaio kritikarik gogorrena. “Barrukoek”, gure “jauntxoek” eraiki baitigute dugun libertatearen kontzepzioa, lehenengo ihes-lerroari erabat lotuta, modernitateko ideia esentzialista eta baztertzaileak, eta jazartzaileak jarraitzen. Libertatea logika modernoari lotutako “justizia”ri lotzen zaio horrela; konfesatu beharreko bekatu izango balitz bezala askatasuna; libertatea “zerekin pagatu behar du?” galdetzera iritsi arte\nlehen kanpotik eta barrutik orain.\nEta bertatik dator poemaren baliabide nagusietako bat. Herriaren libertatearen logika, logika subalternora eraman eta banakuntza dikotomikoak haustea lortzen duena. Saiakera horrekin hasteko, hala ere, ukazioan oinarritzen du Azurmendik estrategia. Orain arteko euskaldunaren (gizakiaren) definizio esentzialista otzanak ukatu egingo ditu etengabe eta “haragia”rekin, “herria”rekin lotuko du pentsamendu berria. Ez du justizia hori onartuko: horrela, “Gernikako arbolaren kontra / eta herriaren alde” agertzen da; modernotasunetik jasotako jarrerei aurre eginez, “Nik ez dut bakerik nahi / ze bakea ez da libertatea” edo horrela “Gizona ez da ideia bat. / Gizonak ez dira eskubide sorta bat. / Eskubideak ez dira / argumentu bat edo deklarazio bi. / Gizonak dira”; eta gero, haragiari lekua egiteko, “Haragi honek nahi du libre, / ez filosofia batek, ez klasetasunak / ez teologiak”.\nSpivaken “informante natibo”aren kontzeptuak eta horri egiten dion kritikak lagun diezaguke Azurmendiren poema irakurtzen,\nLos “informantes nativos” de hoy en día tratan colectivamente de hacer su propia historia, mientras actúan (en el sentido más fuerte de la palabra agencia [agency]) interpretando un papel que no han elegido, dentro de un guión que tiene por cometido mantenerles en silencio e invisibles (Spivak, 2010, 93).\nEuskal “informante natibo” horri egindako kritika da ukazioak dakarrena eta bide ezberdinetatik jorratzen duena. Ildo beretik egiten du transzendentziaren kontra. Deleuzek gogorarazten digun bezala, filosofia modernoak Platonen bidea jarraituko eta immanentearen bihotzean transzendentea aurkituko du beti, “el regalo envenenado del platonismo consiste en haber introducido la trascendencia en la filosofía, en haber otorgado a la trascendencia un sentido filosófico plausible (triunfo del juicio de Dios)” (Deleuze, 2009, 190), eta Azurmendik transzendentziari egindako erasoan (Euskal) Herriaren immanentziarako itzulera bilatuko du, libertatearen baldintza bezala.\nBaldin gure herriak ikasten ez badu\nGernikako arbola haritz normal bat zela\n(haritzak ote dira ba behar ditugunak!)\neta euskal herria edozein herri bat.\nTa gure langileek ikasten ez badute\ngizon direla eta ez kasta sakraturik\nezta madarikaturik ere\n3. Bukatzeko: Herri libreaz\nTranszendentziaren haustura horretatik dator era berean haragiaren defentsa. Horixe litzateke baldintza horren ondorioa, gorago ikusi dugun bezala haragia, herria, gizona eta libertatea maila berean jartzen baititu “Manifestu atzeratua”k. Kateaketa horretan sakonduko dugu azken atal honetan.\nJoseba Gabilondok artikulu baten defendatzen duenez, naziotasuna ez litzateke izango gizakiaren estruktura arrazionala, lekuz kanpo eta mutakor mantentzen da Estatu modernoaz haratago (Gabilondo, 2003: 24). Modernitatearen ondorio litzateke, beraz, naziotasun horren irakurketa arrazional eta zientifikotik datorren Estatu-nazio modernoa. Roberto Espositok antzeko proposamena egiten digu communitas kontzeptua sakonki lantzen duenean. Espositoren arabera, pentsamendu modernoak elkartzen dituen subjektuen “propietate” bezala ulertzen du komunitatea. Komunitatea subjektu izaerari atxikiko litzaiokeen tasuna litzateke, subjektua oraindik ere subjektuago eginez, eta horiek partekatzen dutena oposaturik erabatekoenarekin identifikatuz (Esposito, 2007, 20-24): “es común lo que une en una única propiedad —étnica, territorial, espiritual— de cada uno de sus miembros” (Esposito, 2007, 25). Hor, modernitatetik ematen zaion komunitatearen “propietate” izaera.\nAutore honek modernitateko diskurtsotik erabat aldentzen den komunitatearen dialektika proposatzen du, eta orain arte esandako guztia kontuan hartzen badugu (modernitateari kritika, bitasunen haustura, logika berrien bilaketa) Gabilondorenarekin batera, lagungarria izan dakiguke Azurmendiren poemak planteatzen duena hobeto ulertzeko. Communitasaren antzinako zentzura jota, propietatearekin baino eginbehar edo zorrarekin elkartzen du komunitatea, eta, beraz, ez litzateke jabetza edo pertenentziarekin lotuko, eman-beharreko-dohainarekin baizik, hau da, gertatzeke dagoen zerbait izango da beti, hots, gabezia bat. Azken finean, komunitatea ez da izango subjektu indibidualen fusioaren ondorio, ezta “hasierako” identitatea berretsiko lukeen erlazio intersubjektiboa ere, komunitatea ez-Subjektuak lirateke, propio dugunaren absentzia kontingente absolutua. Subjektuak propio duena baino, honek besteekin duen etengabeko zorra eta betebeharra litzateke komunitatea (Esposito, 2007, 29-32).\n“Manifestu atzeratua”ra itzultzen bagara poemak Espositoren dialektikarekin hartu-eman emankorra ezartzen duela ikusiko dugu. Hasteko, bi-biek komunitatea (herria) “gizakiaren” animalia dimentsioarekin lotzen dute. Azurmendik aurretik aipatutako haragiari erreferentzia eginez egiten du lotura hori (“libre izan nahi dugu. / Guk, haragi honek, esperantza honek / nahi du libre. / Alferrik pasiatzen dira gure filosofoak / xinpletasun xinple hau sublimatu nahirik / abrakadabra baten bila”). Espositok berriz, horrela azaltzen du antzeko ideia:\nun ulterior y extremo modo de romper la identidad del sujeto a través de su violento enraizamiento en ese animal que a un tiempo los hombres “amaban y mataban”. Pero también algo que en esa contigüidad de amistad y muerte, remite a la communitas misma que nos constituye sin pertenecernos (Esposito, 2007, 214).\nBestalde, poemak herriaren libertatea, merezi beharrean, irabazi egin behar dela defendatzen du: “Ez ote zuen ba Prometeok / harrapatu egin behar izan sua? / Ez merezi” eta beranduago,\nEta gure herriak ezin du irabazi.\nMerezitako propietatea jasotzeko zain dagoen Subjektu estatiko eta aurretik eraikitakoaren aurrean kokatzen du poemak komunitatearen eraikuntza etengabe irabazi behar duen Subjektu-bilakaera: herria litzatekeena Espositoren eta Azurmendiren proposamenak uztartuta. Libertatea irabaztearen betebeharra aurkezten zaigu komunitateko ez-Subjektuen zor bezala. Horrela beraz, libertatearen eskaintza kontingentea azaltzen da euskal komunitate anti-esentzialistaren oinarri. Zain egon gabe, etengabe irabazi beharreko independentzia Euskal Herri librearen abiaburu bezala.\nBukatzeko, eta esandakoak esanda, “Manifestu atzeratua” Spivakek “una lección para nuestra batalla” (Spivak, 2010, 7) bezala deskribatutakoa dela esan dezakegu dudarik gabe, bestetasunaren logikatik erabat aldentzen baita identitate politika eraikitzerako orduan. literaturaren eta hizkuntzaren kontzeptualizazio filosofikoa eta politikoa, itxitasun filologikotik aldentzen du guztiz eta praktika kulturalen eta botere-borroken gunean errotzen du diskurtsoa. Hauxe da proposatzen dugun irakurketa kritiko estrategikoa, erantzunen eta eztabaidaren zain.\nAZURMENDI, Joxe (1968), “Manifestu atzeratua” in Basque Poetry.net Euskal poesiaren ataria, [Linean] Url.: http://www.basquepoetry.net/poemak/0447.htm\nBHABHA, Homi K. (2008), The location of culture, Londres, Routledge.\nDELEUZE, Gilles (2009), Crítica y clínica, Bartzelona, Anagrama.\nDELEUZE, Gilles; GUATTARI, Félix (2008), Rizoma (Introducción), Valentzia, Pre-textos.\nDERRIDA, Jacques (2007), La diseminación, Madril, Fundamentos.\nESPOSITO, Roberto (2007), Communitas, Bartzelona, Anagrama.\nFOUCAULT, Michel (2006), Historia de la sexualidad. 1. La voluntad de saber, Madril, Siglo XXI.\nFOUCAULT, Michel (2009), Vigilar y castigar, nacimiento de la prisión, Madril, Siglo XXI.\nGABILONDO, Joseba (2006), Nazioaren hondarrak, euskal literatura garaikidearen historia postnazional baterako hastapenak, Bilbo, Euskal Herriko Unibertsitatea.\n___ (2003), “Postnacionalismo y biopolítica: para una crítica multiculturalista del estado y su soberanía en Europa y el País Vasco (notas sobre Habermas y Agamben)” in Inguruak 37 (15-34. or.), Bilbo, EHU, Deustuko Unibertsitatea, Euskal Soziologia Elkartea, Eusko Jaurlaritza.\nGROSSBERG, Lawrence (2003), “Identidad y estudios culturales: ¿no hay nada más que eso?” in Cuestiones de identidad (148-180. or.), Buenos Aires, Amorrortu Editores.\nHUTCHEON, Linda (1994), Irony’s edge, the theory and politics of irony, Londres, Routledge.\nMIGNOLO, Walter D. (2003), Historias locales / diseños globales. Colonialidad, conocimientos subalternos y pensamiento fronterizo, Madril, Akal.\nROSE, Nikolas (1998), Inventing our selves, psychology, power, and personhood, Cambridge, Cambridge University Press.\n___ (1991), Governing the soul, the shaping of the private self, Londres, Routledge.\nSPIVAK, Gayatri C. (2010), Crítica de la razón poscolonial. Hacia una historia del presente evanescente, Madril, Akal.\n Zera dio Gabilondok berak: “‘Teoria posmoderno’ bezala, Nietzscheren postestrukturalismoaren […] filosofia analitiko wittgensteindarraren eta Heideggerren fenomenologiaren kritika epistemologikotik abiatzen diren teoria espektro zabala ulertzen dut” (Gabilondo, 2006, 93). Eta barnean kokatzen ditu dekonstrukzioa, feminismo postlacandarra eta kolonialismoaren kritika, besteak beste. Azterketa estrategia ezberdinon artean dauden gatazkak kontuan hartzen baditugu ere (Spivakek edo Mignolok berak adierazi izan duten bezala) artikulu honetan Gabilondoren hitzak gure egiten ditugu.\n Testu honetan landuko ez badugu ere, ihes-lerroak ezinbestekoak dira “rizoma” ulertzeko. Era berean esan dezakegu “Manifestu atzeratua” rizoma bezala eraikita dagoela, baina aztertu nahi dugunerako eraginik ez duenez, albo batera utzi dugu alde horretan sakontzeko aukera.\n Horrela azaltzen du Foucaultek, konfesioaren aztarna: “la confesión fue y sigue siendo hoy la matriz general que rige la producción del discurso verdadero sobre el sexo. Ha sido, no obstante, considerablemente transformada. Durante mucho tiempo permaneció sólidamente encastrada en la práctica de la penitencia. Pero poco a poco, después del protestantismo, la Contrarreforma, la pedagogía del siglo XVIII y la medicina del XIX, perdió su ubicación ritual y exclusiva; se difundió; se la utilizó en toda una serie de relaciones: niños y padres, alumnos y pedagogos, enfermos y psiquiatras, delincuentes y expertos” (Foucault, 2006: 66).\n Linda Hutcheonen hitzetan horrela uler daiteke ironiaren indar iraultzailea: “for those positioned within a dominant ideology, such a contesting might be seen abusive or threatening; for those marginalized and working to undo that dominance, it might be subversive or transgressive in the newer, positive senses that those words have taken on in recent writing about gender, race, class, and sexuality” (Hutcheon, 1994: 52).\n Spivakek sakon aztertzen du “natibo”aren eraikuntza eta agentzia lortzearen prozesuaren arteko lotura “ninguna perspectiva crítica con el imperialismo puede convertir al otro en un sí-mismo, porque el proyecto del imperialismo, históricamente, ha refractado siempre ya lo que podría haber sido un otro inconmensurable y discontinuo, convirtiéndolo en un otro domesticado que consolida el sí-mismo imperialista” (Spivak, 2010, 136); zera dio beranduago “no es fácil que una reinscripción literaria completa prospere en la fractura o discontinuidad imperialista, oculta por un sistema legal extranjero que funciona como ley propiamente dicha, una ideología establecido como Verdad única y un conjunto de ciencias humanas ocupadas en instituir al “nativo” como otro que consolida a sí-mismo” (Spivak, 2010, 137)\n Orrialde honetan bertan eztabaida interesgarria sortu zen galdera honen inguruan, euskal identitate subalternoaren harira.\nBeñat Sarasola on November 1st, 2010 at 2:57 pm:\nMila esker lanagatik Ibai, eta bereziki horrela eskuragarri jartzeagatik. Zenbait ohar egin nahiko nituzke, alabaina. Nire objekzioak VBtan jarri dudan azken mezukoak dira, funtsean.\nHurbilketa post-estrukturalista, post-koloniala, post-moderno eta nahi diren post- guztiak, ondo daude, baina arazo bat da pentsatzea horiek direla “metodo zuzena” edo “metodo egokia”. Arazo bat da, lehenik eta behin, literatur jakintzaren historia oso bat pikutara bidaltzen duelako, eta tradizio hori aintzat ez hartzea astakeria galanta delako, nire ustez. Pîkutara bidali behar ditugu Barthes, Fryed, Booth, Welleck, Jakobson, Alonso, Kermode, Spitzer, Auerbach eta abar luzea? Benetan ez dutela ezer esateko poema honi buruz? Benetan ez direla baliagarriak beren lanak poema hau (eta beste asko) irakurtzeko? Tira, nik ez nuke hain agudo halakorik esango. Baiki, “Manifestu atzeratua” manifestua da, baina baita atzeratua ere, hau da, anormala, hau da, poema bat. Eta poema bat denez, bere irakurketak askotarikoak izan daitezke, eta poema ona denez gainera, infinitoak seguruenik.\nBigarrenik, kontuan izan behar da teoria postmoderno horiek, beren propaganda agentziek kontrakoa badiote ere, ez direla ezerezetik jaiotzen. Tradizio filosofiko aski luzea dutela. Gabilondok behintzat Nietzsche aipatzen du zeharka, baina atzerago joan gaitezke zeren F. Schelegel, Novalis, Fichte eta abarrak ez dira atzo goizekoak. Eta kuriosoena da horren adibidea, urrutiegi joan gabe, Joxe Azurmendiren lana (filosofikoa) dela. Azurmendik nekez erabiliko ditu egungo teoriko postkolonial fashionak, baina beraiek esaten dituzten gauza ugari esaten darrai duela urte luzetatik (beraien glamourra izan gabe, agidanez). Zergatik? Tradizio erromantiko eta alemaniarraren jakitun delako. Eta bera bezala beste hamaika.\nBestetik, aski harritzekoa da zer eta post-estrukturalismoaren esparru teorikotik hain justu berak salatzen duenean erortzea bete-betean eta behin eta berriro. Ekonomia murriztuan, Esanahiean, suplementoan eta abarrean. Positibismo zarpailenean. Pentsatzea egungo teoriek aurrekoak “gainditu” dituztela. Teleologia arruntena, Historiren kontzepzio berriz ere ilustratua (ez derrigor modernoan, kontuz) eta abar. Hor dago, besteak beste, Derridaren zailtasuna. Ohartzen da “izana presentzia gisarekin” hautsi nahi duela baina bere kontra frontalki jartzeak foné-aren logika berean erortzera daramala. Hortik bere differance eta katramila linguistiko guztiak, hizkuntza bera ere desegoki zaiolako. Tira, honetan ez naiz luzatuko orain, ez da leku egokiena segurueni eta jendea aspertuko da arrazoiarekin.\nDudarik gabe, “Manifestu atzeratuaren” hurbilketa ideologiko-politikoa oso ondo dago, baina zergatik ez da baliagarria izango, esaterako, poemaren kadentzia ritmikoa aztertzea? Zergatik ez konparatu (inprobisatzen ari naiz) errezo baten erritmoarekin? Eta Gingsbergen Uluarekin? Uste duzue ez dela relebantea manifestua atera zen urtean atera zelarik, Arestiren poesiarekin konparatzea, eta Mikel Lasarenarekin eta poesia eta pentsamendu alemaniarrarekin (edo alemaniar batekin)? Irrelebantea da hori guztia? Ni sinetsita nago ezetz. Berriz ere, itxuraz kontrakoa erakutsi nahi bada ere, sarritan Esanahian bete betean erortzen gara beste behin pentsatzen dugunean hau dela poemaren irakurketa zuzena, hau dela poemaren benetako esanahia eta abar.\nTira, sobera luzatu naiz dagoeneko, eztabaida luzea da. Osasuna.\nAndoni Olariaga Azkarate on November 1st, 2010 at 4:07 pm:\nNik Manifestua askatasunaren aldarri bezala irakurtzen dut, jakinda beste mila irakurketa ere egin ahal zaizkiola. Nire ustez, bere ondorengo obra guztiaren ideia funtsezkoenak, poema honetan aurkitzen dira, zeharka nahiz zehargabe. Beraz, hemen, boteprontoan etortzen zaidan irakurketatxo bat egingo dut poematik tiraka.\nAskatasuna lotu nahi duten dogmatismo edo kate guztien (berdin da, politiko, kultural, filosofiko, psikologiko, sozial…) kontrako aldarria da, nire ustez, obra honen funtsetako bat. Funtsezkoa, poeman zehar errepikatzen den ideia hau da, herriaren libertatea (ez politikoa, baina baita ere) oztopatzen duten kate guztien (kanpokoak, baina batez ere barrukoak, esango nuke, “gernikako arbola”, eta abar) kritika egiten duela Joxek.\nHortaz, ikuspegi filosofiko batetik (jakinda beste ikuspegi askotatik landu daitekeen poema dela, edota ikuspegi filosofikotik bertatik, beste era batera), gaur gaurko poema dugu hau. Hasteko, esaldi hau azpimarratuko nuke nire tesiari begira: “Gernikako arbola bat asmatu diguten arren (…), aitzakiaren bat beharko bagenu bezala.” Hemen, nire ustez, askatasuna justifikaziotik askatzen du. Hau da, askatasunak ez du behar arrazoiketarik. Horixe egiten da, adibidez, historiarekin, justifikazio (politiko) bezala erabili. Noizbait Estatu bat izan genuen, eta beraz, aske izateko eskubidea dugu. Joxek alderantziz, “nahi dugu libre izan, kondaira guztiaren kontra.” Berriz errepikatzen du bukaera aldera: “Baina libertatea ez merezi, irabazi egin behar da, ez kondairaren, ezpada gizonaren eta etorkizunaren aurrean.” Are gehiago, ideia hortatik tiraka, libre izatea eta handi izatea nahastu dutenak, aipatzen ditu. Adibidez, hizkuntza zaharrenaren, nazio politenaren, matriarkatua izan zuen herriaren eta abar hipotesi posible guztien irakurketa kateatzaileak egiten dutenen “kontra” esaten duela iruditzen zait. Hau da, ideia guzti horiek askatasuna kateatzen dute. Izan ere, aurrerago esaten duenez: “Gure partiketan ez da inor gelditu libertatearendako. Handik Aitor, Amaia, Lelo eta Lirelo eta Gernikako arbola eta mito guztien alienazioak.” Hortik behar da herria aske izan. Askatasuna (edozein motatakoa) lortzeko ezinbesteko baldintza da mito guzti horietatik askatzea, batez ere orainean erabiltzen badira gu iraganera kateatzeko.\nAurrerago, “libertatea baino nahiago dute ezkerra intelektualek”. Posible da bere garaiko marxismo ortodoxoari erreferentzia izatea, manifestua idatzi eta ondorengo urteetan idatziko dituen liburuetan ukituko duen gai zentral bat izango delako hauxe. Askatasuna beraz, ezkerretik ere askatu behar da (Kolakowski, Jakin. 1971): bere garaian, askatasuna bai alde batetik zein bestetik kapitalizatu izan nahi baitzen. Hau da, “askatasuna proletariatuaren iraultzak ekarriko du”, eta abar. Joxek hortik askatu nahi du. “PSOE eta euskal abertzaletasuna” (1979) liburuan egiten duen kritikaren laburpena genuke esaldi hori, “libertatea baino nahiago dute ezkerra intelektualek.” Dena den, bere erreferentzia zabalagoa izan daitekeela ez dago dudarik.\nOndoren (eta poema guztian zehar, orokorrean), Miranderen influentzia nabaritzen zaiola esango nuke. “ta gure errealistek garaiz aurkitzen ez badute errealistago zela Printzea Machiaveli baino eta Jesukristo bainoago Judas”. Zergatik? Herri kristaua da euskalduna, ohartu behar da. Horrek ere katea suposatzen dio. Zein zentzutan? Mirandek zioen, “irabazi ezean arrazoiak ez duela ezertarako balio”. Eta poema 1968koa da, oraindik (orain politikoki irakurriz) Espainiak ez du oposiziorik (argirik eta gogorrik oraindik ez, behintzat, nahiz eta Txabi Etxebarrieta urte horretan hiltzen den) euskaldunen artetik. Nik hortik tiratzen dut hori ulertzeko. Noski, aipatzen nabilen esaldi guzti horien irakurketa hasieran aipatutako ideiatik baldintzatua dago.\nBeraz, bukatzeko: zein da askatasunaren subjektua? Herria. Baina lehenik, “haragi” hau (“Gizona abere hutsa da” -1975- gogoratu). Hau da: “Gizon honek ez du hil nahi. Haragi hau ez da Gernikako arbola. Ez da arraza bat, ez da sozialista, ez da sakratu, ez da ezer, hiltzen den haragi da.” Haragia kate horietatik askatzen den animalia eta gizakia da. Haragi horrek beste haragi batzuekin batera kolektiboa osatzen du, horixe da herria.\nBaina, zer edo nor da zehazki herria? “ez dira gure jauntxoak”, hori argi dauka, antza. Herria, ordea, “denok gara herria, mito guztiak larruturik.”\nIbai Atutxa on November 1st, 2010 at 4:32 pm:\nEsan behar dizut, funtsean, ados nagoela zurekin, Beñat, eta horrela saiatu naizela agertzen azterketan bertan ere. “Irakurketa estrategikoaz” hitz egiterakoan, hori bera izan da ekidin nahi izan dudana, albo batera utzi nahi izan ditut irakurketa bakar eta absolutua eskaini nahi dudalako ideia, eta era berean, irakurketa estrukturalista itxienen jarrera – testuak izkutatzen duen egia bakarraren bilaketa eta azaleratzearena – (biak) . Ez da zuzen/oker baten gainean oinarritzen analisia, eta testuak albo batera utzi nahi izan duena, irakurketa absolutuak eskaintzen digun proposamen filologikoa izan da, ez besterik (ez da gutxi dena dela).\nBeraz, aipatzen dituzun Barthes, Fryed, Booth, Welleck, Jakobson, Alonso, Kermode, Spitzer, Auerbach eta beste askoren proposamenak, beraz, ez ditut pikutara bidaltzen (are gehiago esango dut, nik neuk sarri erabiltzen ditut horiek azaldutakoak), baina benetan uste dut irakurketa bide horiek dakarten eraikuntza ideologikoa kontuan izan beharrekoa dela. Horretarako, eta ez askoz gehiagorako uste dut nik “pos” horiek hartzen dutela eman ahal zaien balioa: ez aurrekoa atzean utzi eta zerotik “momentu berri” bat sortu dutelako, baizik eta, orain arte arlo ezberdinetan planteatutakoen arazoak agertzen dituztelako. Ez pikutara bidaltzeko, esandakoak berridazteko baino. Aipatzen duzun Derridak (besteak beste) Saussureren edo Rousseauren irakurketa egiten duenean hori bera egiten duela esango nuke, azken finean, hori baita autore horren oinarrizko planteamenduetako bat: ezin daukaguna osorik baliogabetu, bete-betean pikutara bidali, eraikuntza eraikita dagoen elementuekin eraldatzearen alde dago. Guzti honengatik uste dut (hori izan da helburua behintzat) ez duela testuak irakurketa filologistenaren jarrera berbera hartu, testu hau ez dela, diozun bezala, positibismo zarpailenean erortzen. Irakurketa hori posible egiten badu, hala ere, testu beraren irakurketa hau egiten dut nik, berandu baino lehenago.\nAztertu bitez, beraz, poemaren kadentzia erritmikoa, errezoarekiko loturak, uluak, arestirenganako loturak eta beste hamaika aukerak. Ez da inondik ere irrelebantea hori guztia, eta analisiak ez du hori esaten. Ni ere horrela sinetsita nago. Baina berriro diot, eta horretan jarri nahi izan du arreta testu honen sarrerak: literatura azterketak berak ezartzen duen ideologiaren kontzientzia hartu beharko luke eta hori saiatu da testua egiten. Beste kontu bat da (eta hortik eraman genezake eztabaida nahi izanez gero) azterketa honek diodan horretan arrakasta izan duen ala ez.\nBestalde, ez dut uste kuriosoena Joxe Azurmendik etiketa fashiondun ikuspegi kritikoak ez erabiltzea denik. Diozun bezala tradizio alemaniarren jabe da eta darabiltzan tresnak darabiltza nahi duena esateko. Ez dut uste horrek beste tresna batzuk erabiltzea ukatzea dakarrenik, eta zuk zeuk aitortu duzun bezala, ‘pos’ guzti horiek ez dira hutsetik irten, sarri Azurmendik darabiltzan tradizio berdinak dituzte atzean. Agian horregatik ere, are pertinenteagoa izan daiteke estrategiotatik egin daitekeen hurbilketa. Ez dut uste, glamour gehiago ematen zaienik erabili diren proposamen teorikoei, guztiz kontrakoa baizik, aurrestuez jositako irakurketak sortzen dira sarri terminook erabiltzen direnean, eta horregatik aipatzen dituzunak kontuan hartu behar direla uste dut, ez hala ere, proposamena baztertzeko, aurreusteek ekar ditzaketen arazoak konpontzeko baino. Garrantzitsuena aurreusteak sortzea baino uxatzea izan beharko litzateke, eta horretarako deritzot dela zure ekarpena baliogarria.\nBukatzeko beraz, eta argitutakoak ahal bezala argituta, diozun bezala “oso ondo dagoen” “hurbilketa ideologiko-politikora” itzul gaitezke nahi bada, edo bestela, maila teoriko metodologikoan gera gaitezke. Eztabaida beti izango da aberasgarria. Lehenengo ahapaldiak berak, dirudienez, badakar hitz egiteko nahikoa eta sobera, ea beste testu guztia hain aberasgarria suertatzen den\nAndoni Olariaga Azkarate on November 2nd, 2010 at 3:36 pm:\nUberan.org-en hitzaldiari buruzko erreportajea jarri dute:\nIbai Atutxa on November 2nd, 2010 at 3:53 pm:\nLiteratura eskolako webean ere eskegi dute kronika:\nLiteratura Eskola » Blog Archive » Ihes lerroen manifestua on November 4th, 2010 at 11:17 am:\n[…] Manifestu atzeratua, irakurketa kritikoa. Hitzaldia Lapiko Kritikoan […]\nAndoni Olariaga Azkarate on November 15th, 2010 at 6:15 pm:\nIbairen aurretik Maria Colerak emandako hitzaldia HEMEN


Ez dut inoiz Baltikoko kostaldea bisitatu baina honela irudikatzen ditut beti Kaliningrado, Gdansk edo Lübeck-eko itsas-portuak, besteak beste: itsaso lau eta grisa kolore bereko hondartza bustitzen, grisa ere den zeruaren azpian.\nFrantzian flandestarrik ba ote?\nKassel herria duzue honako hau, agian Frantziako Flandesko herririk politena. Jakin-min handia neukan eskualde hau ezagutzeko aspalditik. Gogoan dut oraindik Frantziako nederlandera hiztunen berri izan nuen lehenbiziko aldia. Hizkuntzen atlas horietako bat neukan eskuartean, eta oso bitxia iruditu zitzaidan Frantziako ipar mendebaldean bereizitako lur puska txiki hura. Orban hori batek 20.000 nederlandera hiztun ordezkatzen zituen.\n"Respect the Irish Vote"\nBadakigu zenbat diren flandestar eta zenbat frantsesdunak Belgikan. Ezagunak dira baita ere, Bruselako magrebtarren datu zehatzak, edo Antwerpen bizi diren judutarrenak. Baina misterioa da oraindik Bruselan zenbat eurokrata dauden. Batzuk diote hiriburuko populazioaren %20a gainditzen dutela. Egia balitz, 200.000tik gorako kopuruaz hitz egingo genuke.\nerantzun erantzunak (1) guztia irakurri\nFlandestarrak eta frantsesdunak Belgikako komunitate handienak dira, baina ez bakarrak. Bruselan, esaterako, populazioaren erdia baino gehiago etorkinek osatua da, eurokratak barne.\nAtzo Kabuleko dendari batekin hitz egin nuen. Belgikan 25 urte zeramatzan eta ez zeukan inongo asmorik Afganistanera bueltatzeko; “zertarako?”\nBruselan azken hiru egunak euripean eman eta gero, gazte ugari inguratu dira gaur irudian duzuen skate-park honetara.\nGazteak jo ta fuego ibili dira gurpilen gainean; zirrist-gora, salto, eta zarrast-behera. Dohako espektakulua gozatzeaz gain, Belgika itotzen ari den krisiaz zenbat jakingo zuten pentsatu dut: zein punturaino jabetzen dira euren herrialdea hausteko zorian dagoela?\nLiburu-denda ugari dago Bruselan. Orduak eman daitezke bigarren eskuko denda horietan, liburu zaharren multzoetan “altxorraren bila” edo, besterik gabe, bertan pilatutako aleen usainaz gozatzen. Xarmaren zati handi bat jabeei zor zaie: milaka, hamar milaka liburu eduki arren, profesional hauek ez dute bilaketan laguntzeko ordenagailurik. Ederki asko dakite denek zer eta non dagoen dena.


Hezitzaileok eta generoa. Nola jokatzen dugu gure ikasleekin?\nHik Hasik antolatuta, "Hezitzaileok eta generoa. Nola jokatzen dugu gure ikasleekin?" saioa eskainiko du Amelia Barquinek maiatzaren 9an BILBOko Harrobia ikastolan arratsaldeko 18:00etatik 20:00etara.\nAmelia Barquin Mondragon unibertsitateko HUHEZIko irakaslea da.\nHezitzaileok eta generoa. Nola jokatzen dugu gure ikasleekin?.\nHezitzaileok eta generoa. Nola jokatzen dugu gure ikasleekin? (Ikastaroa DOAN da.)


Nøgen – D&D - Nafarberri\nHome D&D euskal musika musika nogen Nøgen – D&D\nNøgen – D&D\nAlazneCarrillo ordua: 18:34 D&D, euskal musika, musika, nogen,\nNogen Band Erasmusean zeuden hiru gazte euskaldunek sortu zuten 2016an. Hasiera baten hiru gazteek sortu zuten taldea, baina Dinamarkatik bueltan, taldeak forma hartuz joan zen eta beste bi parte hartzaile gehitu ziren.; esan daiteke gaur egun esagutzen dugun Nogen taldea osatzen dutenak. Azken urteotan indar asko hartu dute eta hainbat herrialde eta musika festibal desberdinetan egon dira, besteak beste Japonen.\nAukeratutako abestia “Liv til døden” azken diskaren D&D abestia da. Kantu honetan, harremanei egiten die errefentzia modu paregabean. Jone Laspiurrekin batera egindako kolaborazio honek benetan momentuak eta pertsonak irudikatzera eramaten gaitu:\nHazi ginenik eta dantzan oraindik.\nHemen gaude, hemen gaude!\nBaso ilunen batean galtzen banaiz\nZuhaitz bat bota, edo bi,\neta ez galdetu zergatik\njoan nintzen eta hemen nagoen oraindik.\nBeste erokeria bat zuen alboan eta zenbat balio duen,\noinez etorri eta korrika doan nobela honen jabe.\nHome, I call it home.\nInor baino hobeak garelako paretak pintatzen,\ninor baino ozenago abestuko dugu kantu hau amaitzean.\nD&D, euskal musika, musika, nogen\nD&D euskal musika musika nogen


HorKonpon aplikazioarekin Euskal Herriko edozein hiritan dauden arazoen berri eman daiteke\n2014ko Abendua 22\nKubbit enpresak HorKonpon aplikazio mugikorra garatu du, hiriko espazioan gertatu diren kalteak edo hobekuntza proposamenak udalei modu errazean bidaltzeko tresna bat. Aplikazioa edozein herritan erabil daiteke gainera.\nHorKonpon proiektuak hiritarren eta udalen arteko komunikazio zuzena ahalbidetzea du helburu eta horretarako sortu duten aplikazioa erabiliz bide publikoko arazoen berri eman daiteke, edo iradokizunak proposatu. Hasiera batean Pasaia, Orereta eta Hernaniko udalentzat sortu zuten tresna Gipuzkoako Foru Aldundiaren laguntzarekin, eta udalek beraiek bultzatu zuten ekimena hiritarren ekarpenak jaso ahal izateko. Proiektua pixkanaka zabaldu egin da eta gaur egun aplikazioa EAEko beste edozein udalekin erabil daiteke.\nHorKonpon aplikazioaren funtzionamendua oso erraza da. Nahikoa da aplikazioarekin argazki bat ateratzea -argazkiari aipamen bat ere erantsi dakioke- eta bidaltzea. Sistemak argazkiaren kokalekua detektatzen du sakelakoaren GPStik eta edukia posta elektronikoz bidaltzen du dagokion udalera. Kudeaketa sisteman HorKonpon aplikazioa integratu ez duten udalek iradokizun kutxan jasoko dituzte jakinarazpenak. Erabiltzaileek anonimoki bidali ditzakete argazkiak, baina telefonoa edo posta elektronikoa ere jar ditzakete udalak intzidentziarekin lotutako abisuak bidaltzea nahi badute.\nKubbit enpresa gipuzkoarrak garatu du aplikazioa, doakoa da eta iOS eta Android sistema eragileekin erabil daiteke. HorKonpon Administrazio kategoriako hiru finalisten artean dago BiscayApps 2014 sariketan, Psious eta Mutualia aplikazioarekin batera.


Amets Amerikarra: Andy eta bakea • ZUZEU\nMaite ditut elkarbanatzeko egurrezko mahai handia duten kafetegiak. Inori galderarik egin gabe jesarri zaitezke eta espazioa konpartitu kafea eserita hartzeko. Batere erreparorik gabe. Wifi irekia izan ohi da gainera, eta lanen bat amaitzeko edo urrun duzun harekin skypetik aritzeko ere erabiltzen dira usu mahaiok. Manhattanen halako leku asko topa dezakezu, ofizina altzoan bueltaka dabilen jende erraria dokierki baitabil etxeorratzen itzaletan. Oporretako nire konexio dosia kafeinarekin hartzen nenbilela ezagutu nuen Andy. Andy deituko diogu, eta imaginatuko dugu argazkian seinalatzen dizuedana dela nire alboan jesarri zen gizon gorbataduna, 14. kaleko lokal hartan.\nEntxufea sartu nahi zuela-eta, ea aulkia mugituko ote nuen galdetuta hautsi zuen bion arteko beira Andyk. Ez zirudien umore onez, eta bekokia are gehiago belztu zitzaion wifiak egiten ez ziola ikustean. Gainontzekooi arazorik gabe funtzionatzen zigun. Txostenez beteriko bere karpetak salatzen zuen bazuela presazko lanik, eta laguntza eske etorri zitzaidan. Esan nion, ea zergatik ez zuen probatzen routerretik hurbilago jartzen, galdetzeko kamareroari non duten gailua eta hurbiltzeko. Lortu zuen bada. Eta gero ustekabeko elkarrizketa bati ekin genion.\nAbokatua da Andy, eta dorrez dorre aritzen da enpresa eta norbanakoentzat lege aholkularitza lanak egiten. Manhattanen bertan du etxea eta gauero emaztea eta lau seme-alaba izaten ditu zain. Berandu iritsi ohi baita ia beti, lana izan ohi du aitzaki. Baina batzuetan O’Connor lagunarekin 5. etorbidea eta 32 kalea gurutzatzen direneko Pub batean ematen ditu etxera joan aurreko bi orduak. Jo zazu beste bat Sam. “Aizu, ba begira, erreportaje moduko bat egin nahian nabil, amets amerikarraz”, bota nion amua, “eta nahi nuke jakin, ea ze amets dituzun zeuk bizitzan”. Akaso pentsatuko zuen tontakeria ederra galdetzen ari nintzaiola. Erantzun zidan, bere ametsak ez direla inoren interesezko, ez direla ohikoak: “Ez dira ez dirua, ez fama… Nik familiarekin eta kideekin gustura bizi nahi nuke. Neure buruarekin bakean”. Bakea bilatzea ez baita erraza New Yorkeko bidezidor eta izkinetan.\nNew Yorken “sale” jartzen duen lekuan\nsartu egin behar da, bai ala bai\nIndibidualismoari eta kontsumoari monumentu bat da hiria. Parke tematiko bat, non dena erosi baitaitekeen eta duzun sosaren baitakoa baiten zoriontasuna bera ere. Espiral horretan sartzea ezinbestekoa da, eta ateratzea ezinezkoa. New Yorken “sale” jartzen duen lekuan sartu egin behar da, bai ala bai. Eta zenbat eta kola handiagoa sortu, orduan eta arrazoi gehiago sartzeko. New Yorken, etxera berandu doan senarrak oso ondo daki non erosi lore sorta, non diamanteak, non emaztearen barkamena. Edo halaxe zioen Andyk behintzat. “Ez dut batere arazorik izaten, hemen badira nehoiz ixten ez duten dendak”. Paradisua.\n(Ixiltasuna, ordenagailuan bi gauza irakurtzeko)\n“World Trade Centerreko 99. pisuan nuen nire ofizina”. Newyorktarrei gauza asko leporatu dakizkiegu, baina egia da zirt edo zart irekitzen dizutela euren etxeko atea. Apenas zure izena ezagutu eta haien bizitzaz ahoan bizarrik gabe hasten zaizkizu. Haien konfidantza oso erraza da zeureganatzen. Eta laguntzeko prest daude beti. “Nola!! bertatik ateratzea lortu zenuen orduan!?”, galdegin nion samiko intxaurra izoztuta. Eta erantzun zidan ezetz, egun horretantxe Asiara bidaiatzea tokatu zitzaiola, telebista medio ikusi zuela dena. Bere lankide guztiak hil ziren egun hartan.\n(Ixiltasuna, ez baitzen hitzik)\nBi bikien lekuan bakarra eraiki dute orain. Eta museo bat ere bada, gertatu zena oroitzeko. Souvenir dendak baita, etxera oroigarriak eramateko. Tragedia ere salgai dago parke tematikoan. “Bizitza aldatuko zizun horrek”, “Ez, egia esan, lehengo amets berberak izaten segitzen dut”. Bideoz ez zidan elkarrizketatzen utzi, eta istorioa partekatu izana eskertuta egin nuen alde handik. “Tipo jatorra haiz”, bota zidan eta nik adioa eskuarekin. Denak handiegia izaten segitzen zuen kanpoan. Baina ez zen bakerik inondik ikusten.\nAmets Amerikarra, New York


Arriskuak makurtutako edo manipulatutako objektuak erortzeagatik - Segurmania\nArriskuak makurtutako edo manipulatutako objektuak erortzeagatik\nSegurtasun-ikasgaiak | 11/11/2020\nFuntsezkoa da lanean aurre egin beharreko arriskuak ezagutzea – esaterako, elementuak manipulatzeagatik edo biltegiratutako elementuetatik gertu zereginak burutzeagatik-, objektuak erortzea saihesteko eta ondorioz lan istripurik ez eragiteko. Segurtasunari lehentasuna eman behar zaio, ez dezagun ahaztu.\nObjektuak erortzea makurtzeagatik edo erausteagatik\nObjektuak erortzeko arriskua egon badago, horiek makurtzeagatik edo eraustegatik. Aipatutako arriskua sortzen da biltegiratutako elementuetatik gertu lan egiteagatik (armairuak, apalen moduluak, biltegiratzeko apalak, etab.). Horrelakoetan, elementu horien egoera egiaztatzea komenigarria da, behar bezalako egonkortasun-baldintzetan ez badaude. Horrelakoetan, zonalde horretatik urrundu eta arduradunari berehala jakinarazi beharko litzaioke.\nObjektuak erortzea horiek manipulatzeagatik\nArriskuetako beste bat objektuak erotzean datza, horiek manipulatzeagatik. Kausak askotarikoak izan daitezke: zereginari berari dagozkion edo eusteko zailak diren elementuak, tresnak edo lanabesak manipulatzeagatik. Horrez gain, zama-lanetan, materiala garraiatzerakoan edo biltegiratzeko elementuen gainean ipintzerakoan ere aipatutako arriskua sor daiteke. Kontu handiz ibili ahal izateko, komenigarria da elementu horiek baldintzak errebisatzea, besteak beste: mahaiak, armairuak, apalak, etab.\nLangileek beraiek zein neurri har ditzakete manipulatutako, makurtutako edo erautsitako objekturik ez erortzea saihesteko? Lehenik eta behin, euren zereginak burutzerakoan, elementuen, tresnen edo lanabesen manipulazioa egiztatu behar da. Eta enpresari dagokionez, kontu handiz ibili behar gara eta prebentzio neurriak hartzearen garrantzia aintzat hartu behar dugu:\nLanean ari garen zonaldetik ibiltzea edo horien azpian egotea saihestu\nFatxadetatik edo zuhaitzetatik urruntzea haize bolada bortitzen egunetan\nMaterialen zama-lanak burutzen ari diren bitartean urrun mantentzea. Ez gelditu inoiz zintzilik dauden zamapean\nEz kolperik jo apalen, armairuen edo altzarien gainean, barruan dauden objektuak erotzea ez eragitek\nEta langilea arrisku hauetatik babesteko, ezinbestekoa da, beharrezkoa bada, norberaren babeserako ekipo bat (botak, kaskoak, eskularruak, betaurrekoak, maskarak, bere lana egiteko lan-arropa egokia…) eramatea, istripurik gerta ez dadin. Gogora dezagun, enpresak zein langileek norabide berberean jo behar dutela, eguneroko lanean prebentzioa barne hartzea guztioi dagokigun zeregina baita. Eta, azkenik, azpimarratu behar dugu informazioa eta prestakuntza oso garrantzitsuak direla, langile guztiok lan istripuetatik prebenitzeko.\nArriskuak Objektuak erortzea prebentzioa tresnak edo lanabesak manipulatzeagatik


2018(e)ko martxoaren 3(a), larunbata\nLaugarren urtez inposizioei PLANTO egiten jarraituko diegu\nPrentsa agerraldia egin dugu Bilboko Santutxu auzoan aurten ere kanpo azterketei #planto egingo diegula argi adierazteko. Santutxukoak izan ziren, Txantreako familiekin batera, LH 3. mailako azterketei objezioa egin zieten lehenengoak. Hori dela eta, laugarren urtez, LOMCE, Heziberri eta PISA-k inposatu nahi dizkiguten kanpo azterketei planto egiteko jarrera berretsi dugu.\n#PLANTO egiteko bitarteko guztiak: klik hemen\nPrentsaurrekoa egin dugu gaur #Santutxu-n gure jarrera adierazteko:#LOMCE, #Heziberri eta #PISA-ri aurten ere #PLANTO egingo diegu! pic.twitter.com/DgPi5nzyNx\n— HPT #PLANTO (@Hezk_Topagunea) 2018(e)ko martxoak 2\nEtiketak: 3. mailako azterketa, 6. mailako azterketa, Agerraldia, Argazkiak, Bideoak, LOMCE, planto, Plataformak\n2018(e)ko otsailaren 3(a), larunbata\nHeziberri, LOMCE eta PISA azterketei planto egingo diegu\nInformazioa partekatzeko asanblada eta prentsaurrekoa egin ditugu gaur, Bilbon. 2018 honetan inposatu nahi dizkiguten Heziberri, LOMCE eta PISA kanpo azterketei planto egiteko deia zabaldu dugu, gainera.\nAlbistea NAIZen: klik hemen\nAlbistea BERRIAn: klik hemen\n.@c_uriartetoledo eta @solanarana ebaluazio sistema propio eta hezitzailearen norabidean pausoak emateari uko egin diote pic.twitter.com/jjh94bfMxQ\n— HPT #LOMCEriPlanto (@Hezk_Topagunea) 2018(e)ko otsailak 3\nLH 3, LH 4, LH 6, DBH 2, DBH 4, #PISA, selektibitatea...\nEgoera hau itogrria da!#PLANTO pic.twitter.com/RPwiXfDKWk\n⇩⇩ Klikatu behean ⇩⇩ eduki guztia irakurtzeko\nEtiketak: 3. mailako azterketa, 6. mailako azterketa, asanblada, Bilerak, Bitartekoak, heziberri, LOMCE, PISA, planto\nAsanblada eta prentsa agerraldirako deialdi berria\nEtiketak: 3. mailako azterketa, 6. mailako azterketa, Agerraldia, LOMCE


Bavariako Poliziak eta Ertzaintzak etxebizitzetako lapurretak aztertu dituzte batera, Erandion - Erandio - Hiruka.eus\nHiruka.eus 2018-11-22 14:44\nPolizia-topaketaren irudi bat. © ERTZAINTZA\nBavariako Poliziako eta Ertzaintzako ordezkariak Erandion bildu ziren joan diren martitzen eta eguaztenean, elkartrukatzeko etxebizitzetako lapurretak ikertzean metatutako esperientziak eta jakintzak.\nAste honetan egindako topaketa sartzen da Polizia biek darabiltzan lankidetzaren barruan, 1995. urtean sinatutako hitzarmenagaz hasi zena. Bavariako Poliziak Alejandro Rivera eta Winfried Kotschenreuther ikertzaileak bidali zituen Ertzaintzaren Erandioko egoitza nagusira, eta horiei harrera egin zieten Gervasio Gabirondo Ertzaintzako zuzendariak eta Jose María Yurrebaso Ikerketa Kriminalaren Ataleko buruak. Horiez gainera, Ertzaintzaren ikerketako lurralde-zerbitzuetako eta Bilboko, Donostiko eta Gasteizko ikerketa-taldeetako bost agentek parte hartu zuten topaketan.\nMartitzenean, poliziek partekatu zituzten etxebizitzetan indarra erabiliz egindako erasoakaz lotzen diren ikerketa-prozedurak eta -teknikak. Hala, lapurreta-modalitate berrien analisia egin zuten, batez ere talde antolatuek egiten dituzten lapurretenak.\nEguaztenean, jabetzaren aurkako delituen ataleko Bavariako poliziek euren polizia-kideagoaren aurkezpen orokorra egin zuten eta, ondoren, Bavarian etxebizitzetako lapurreta-delituetan izan den bilakaera aztertu zuten. Azkenik, jakinarazi zuten mota horretako erasoetan espezializatutako talde kriminal baten aurka berriki egindako operazio bat. Horrez gainera, agenteek Ertzaintzaren Polizia Zientifikoko unitatea bisitatu zuten.\nErtzaintzak eta Bavariako Poliziak lankidetza-hitzarmena izenpetu zuten 1995ean, eta 2017ko apirilean berritu zuten lankidetza-agiri hori. Bavariako Polizia ia 42.000 agentek osatzen dute, eta 13 milioi pertsonako biztanleriaren segurtasuna zaintzen du.\nElkarlanaren barruan sartzen dira Erandion egin berri dituzten moduko elkartrukeak. Berbarako, aurten Ertzaintzako ordezkaritza batek Bavariako Poliziaren koordinazio-zentroa bisitatu du, baita prestakuntza-zentro bi ere, bata oinarrizko eskalara zuzendua eta bestea espezializazioetara eta igoeretara. Datorren urterako, esku hartzeko,lehergaietako eta eskoltetako espezialisten topaketak antolatuko dira.


Goi mailako dekorazioa | APLITEC - pinturak eta estaldurak\nNeurrira egindako soluzioak ZURE bizi proiektua gauzatu ahal dezazun.\nZer soluzio behar duzu zure ametsetako etxea lortzeko? Guk ametsa egi bihurtzen lagunduko dizugu! Adituak gara eta esperientzia tatxagabe eta egiaztatua dugu hainbat teknika antolatzen eta gauzatzen: iztukuak, marmol itxurako akaberak, erliebeak, txoko eta sotoetarako akabera errustikoak, lurrak, lausodurak, paper pintatuak, mikrozementua ... Zure gustura eta zure neurrira. Beti konfiantzazkoak. Egiazta ezazu!!\nErosotasuna eta Berotasuna\nOngizatea eta Nasaitasuna\nLasaitasuna eta Askatasuna\nProiektu batean lanean ari garenean gure gain dugun erantzukizun ikaragarriaz jabetzen gara. Horrexegatik, dena ematen dugu, badakigulako gure proposamenak eraikin bat oroitzapenez eta sentipenez beteriko bizi proiektu bihurtzeko balio behar duela.\nHori dela eta, orekaz batzen ditugu merkatuko azken joerak eta soluzio praktikoenak, gure bezeroak sortu ditugun guneak erabat bereak direla senti dezala nahi dugulako. Lanegun gogor baten ondoren ongi merezitako atsedena aurki dezala etxe horretan edo, besterik gabe, leku intimo horietan bereziki gustura senti dadila, BERE etxeaz gozatuz, giro pribatu eta pertsonalenean.


Eskola Garraioetako langileen borrokak lan erreformatik blindatzen duen akordioa lortzea ahalbidetu du | LAB SINDIKATUA\nPentsio erreforma Eskola Garraioetako langileen borrokak lan erreformatik blindatzen duen akordioa lortzea ahalbidetu du\nEskola Garraioetako langileen borrokak lan erreformatik blindatzen duen akordioa lortzea ahalbidetu du\nELA, LAB, CCOO eta UGT sindikatuok Eskola Garraioan lortutako akordioaren balorazio oso positiboa egiten dugu. 10 greba egun eta mobilizazio ugari egin ostean hitzarmena lan erreformatik blindatzea lortu dugu. Borrokak merezi du.\nELA, LAB, CCOO eta UGT sindikatuetatik urtebete daramagu negoziatzen Eusko Jaurlaritzaren Hezkuntza, Hizkuntza Politika eta Kultura Sailaren menpeko eskola-garraioko laguntzaileen eta jolastokietako zaintzaileen hitzarmen kolektiboa.\nAldi horretan zehar bilera ugari egin dugu sektorea kudeatzen duten enpresetako ordezkariekin, alde bien ikuspuntuak hurbiltzeko asmoz; baina emaitza ez da emankorra izan.\nNegoziazio-mahaia iazko otsailaren 4an eratu zen.\nEta edukiekin ados jarri garen lehenengo bilera aurtengo otsailaren 3koa izan da.\nIazko ekainean negoziazioa blokeaturik zegoela ikusita, lanuzteak egitea erabaki genuen batzarrean.\nHori zela-eta, enpresek konpromiso bat hartu zuten: hitzarmenaren aplikazioa luzatzea 2013ko abenduaren 31ra arte.\nEta horri esker negoziatzen jarraitu ahal izan genuen.\nBaina abenduaren 31 ere heldu zen… eta negoziazioak ez zuen aurrera egiten. Eguberritako oporretatik bueltan, 5 eguneko greba-deialdia egin genuen, eta urtarrilaren 27tik aurrera greba mugagabea.\nHori horrela, abenduaren 20an jakinarazi genien bai Lan Ordezkaritzari, bai enpresei, lanuzteak egiteko erabakia, egoera berroneratzeko denbora nahikoa emanez, zeren grebaren lehen eguna urtarrilaren 13a izango zen.\nErantzunik jaso ez genuenez, langileak antolatu ziren, eta egoeraren berri eman zieten gurasoei.\nGainera, EHIGErekin ere jarri ginen harremanetan, eskola-garraioaren egoera jakinarazteko; eta erantzun ziguten ahaleginduko zirela gure mezua helarazten gurasoen elkarteei, eta Hezkuntza Sailekoekin ere hitz egingo zutela.\nUrtarrilaren 31n Lan Sailetik deitu ziguten Lakuara joateko, eta han sektorearen eskakizunak zein diren haiei azaltzeko, eta enpresen aldetik gatazka konpontzeko zegoen kezka guri agertzeko.\nLangileen aldetik beti egon gara prest negoziatzeko, eta behin enpresen interesa ikusita, bilerak egiteari ekin genion, eta otsailaren 3an aurre-akordio bat lortu genuen.\nAurre-akordioaren edukiak berretsi dira batzarretan Bizkaian, Gipuzkoan eta Araban. Eta horrek bide ematen digu behin betiko akordioa sinatzeko.\nAurre-akordioaren edukiak azaltzen hasi baino lehen, beharrezkotzat jotzen dugu azpimarratzea zergatik lortu dugun arrakasta azkenean: sektoreko ekintza sindikala, eta gure langile-kidegoak egindako 10 greba-egunak eta elkarretaratze eta mobilizazio ugariak. Berriz ere frogatu da beste hainbatetan ikusi duguna: langileriak bere burua antolatzen badu, hobetu egiten ditu bere lan- eta gizarte-baldintzak.\nSinaturiko akordioaren edukiak:\nIndarraldia: 2009ko irailaren 1etik 2016ko ekainaren 30era arte.\nLAN-ERREFORMATIK BLINDATZEA: Aurrera-eragin mugagabea, hitzarmena salbuesteko aukerarik ez, eta malgutasunik ez.\nAurreko hitzarmenaren artikuluak errespetatuko dira, eta baita Arabako, Bizkaiko eta Gipuzkoako eranskinak ere.\n2009/2010 ikasturtetik 2012/2013 ikasturtera, 0 igoera.\n2013/2014 ikasturtean, %3ko igoera.\n2014/2015 ikasturtean, %2ko igoera.\n2015/2016 ikasturtean, %2ko igoera.\nGure helburua eskola-jantokien hitzarmenaren parean jartzea zen —zuzeneko kudeaketa—. Hori izan da gure erreferentzia sektorearen hastapenetatik. Soldata-igoera horiek kontuan hartuz, kolektibitateen sektoretik puntu bat gora jarriko gara.\nLortu dugun akordioari oso ondo deritzogu. Eskola-garraioko sektorea osatzen duten gehienak emakumeak dira.\nAntolatu gara eta borroka egin dugu dagokigunaren alde.\nEta bidea ez da erraza izan.\nBaina gaur beste sektore batzuei esateko moduan gaude borrokak merezi duela. Zorionak gure borroka honetan parte hartu duzuen langile guztioi!


Itzultzailearen egile eskubideak (euskeraz)\nArgazkia: Jose Goitia - CC BY-SA 3.0 (Wikimedia Commons)\nJoseba Sarrionandiak EKKIra ekarri du bere obra literarioaren kudeaketa. Batetik leudeke bere lan originalak, baina zer gertatzen da izkiriaturik aurkitu dituen bere poemekin? Itzultzaileak autoreak ote dira? Ematen du aski argia dela auzia, baina ez uste.\nItzultzailearen obra, obra originala da. Hori barneratu behar da lehenik: kultura baten eta hizkuntza baten produktu da itzulpena, beste hizkuntza batetik ekarritako obra modu jakin batean ekartzen baita.\nItzulpen bat beti da beste hizkuntza batean idatzia dagoena adierazteko modu berri bat. Enpresa itzulpengintza edo itzulpengintza administratiboa enpresaren edo erakunde jakin baten jabetza den modu berean (lan-konratuaren arabera), argitaletxe batekin edo bere kabuz ateratako itzulpen literario, zientifiko edo artistikoa autorearena da, bere-berea da.\nObra hori ez da obra berria, obra deribatua baizik.\nAndu Lertxundik oraintsu Hormak (Erein, 2017) aurkeztu duenean nabarmendu duen moduan, itzultzailearen figura bigarren mailakotzat jotzen da, baina “elementu estrategikoa” da euskal literaturaren sistemarentzat ez ezik, baita hizkuntzarentzat berarentzat ere.\nItzulpen-kreazioak badu lege aldetiko babesa, nazioarteko legedian. Bernako Hitzarmenaren arabera babes hori zor zaie, itzulpenei bezala, adaptazioei, konponketa musikalei eta literatura obra edo obra artistiko baten ezein transformaziori”.\n“Obra originalaren egile eskubideen kalte gabe”, dio Espainiako 1996ko Jabetza Intelektualeko Legearen 11. artikuluak.\nBaina gatozen itzulpen literario, zientifiko edo artistikora:\n1.- Ustiatu ahal izateko (argitaratu, saldu) obra originalaren autore edota argitaletxearen baimena behar da.\n2.- Hortik aurrera, obra itzuliaren autoreak beste edozein autoreren eskubide berberak ditu.\n3.- Eskubide moraletarik dira itzultzailea bera dela aipatzea, obra itzulia bere baimen barik ez aldaraztea, obra erregistratzea eta abar.\n4.- Eskubide patrimonialak dira argitaletxearekin borrokatzen diren portzentaiak, edo aurretiaz ordaindutako kantitate finkoa (edo biak). Gogoratu gomendatzen dela papereko edizioak eta digitalak bakoitzak bere kontratua izatea, eta biak ondo begiratzea.\nEskubide patrimonialen barruan daude egile eskubideen agentzien bidez kudeatzen diren eskubideak, kudeaketa kolektibokoak: fotokopia eta kopia digitala, nagusiki. EKKIk eman dezake zerbitzu hori.


Antziola Txiki | Arizmendi | Balantxa\nAski ezaguna zaigu euskal deitura eta etxe izenetan Arizmendi izena, haritza eta mendia hitzez osatua dagoena. Kasu honetan, Hernani herriaren iparraldera aurkitzen da Arizmendi baserria. Antziola auzoko mendi muinoan, haritz ondoan, izenak dioen bezalaxe, Iturmendi eta Buskando baserrietatik gorago, Ergobia eta Astigarraga eta Donostiako parajeei begira eta denekin ere muga eginez.\nEtxe errektangeluarra da, teilatua bitan, eki-hegoaldera begira, aurrean lizar handi bat eta atzean haritza dituela. Behean ukuiluak eta eskaileratxo batzuk eta balkoia etxebizitzarako sarreran, batak hegoaldera eta besteak mendebaldera. Goian ganbara. Aterpea etxe inguruan lanabesak eta baserriko gainerakoak jasotzeko.\nMaria Zaldua Iturralde dut solaskide, eta esan didanez, aita, Joxe Antonio Zaldua, Astigarragako Urtsula Iturralde, Larrabide baserriko alabarekin ezkondu zen eta lau seme izan: Maria, Joxe Mari, Manoli eta beste bat txikitan hila. Maria, nire berriemailea, Urnietako Legarralde baserriko Joan Joxe Arrietarekin ezkondu eta etxebizitza batean jarri zen bizitzen, ordurako bitan banatua baitzuten anaia eta biak etxe banatan bizitzearren, eta bost alaba izan, neskak denak: Miren, Manoli, Maria Jesus, Itziar eta Lurdes.\nMariaren senarrak kanpoan egiten zuen lan eta duela 30 urte inguru baserria utzi eta Antziola auzora etorri ziren bizitzera, jaiotetxetik oso urruti ez nolanahi ere. Anaiak, aldiz, Astigarragako Santiomendi baserriko Maria Iturralde hartu zuen emaztetzat eta lau haur izan: Mikaela, Joxe Mari, Isidro eta Enkarni. Alabaina, gaztetxo zirela gelditu ziren haur hauek aitarik gabe, zaharrenak dozena bat urte baino ez zituen izango aita galdu zutenean, eta handik urte batera berriz, ebakuntza baten ondorioz edo, ama galdu zuten, eta hantxe gelditu ziren ia gauetik-goizera ez aitarik eta ez amarik gabe. Gauzak horrela, Astigarragako amaren ahizpak seme-alabarik ez eta, haiek hartu zituzten hasieran behintzat.\nJoxe Mari, solaskidearen anaia, kanpoan hasi zen lanean eta baserria saldu egin zuen. Bera hildakoan, Martutenera joan zen familia, urte askotan elkarrekin gozatzeko aukerarik izan ez bazuten ere.\nEgun, Arizmendi baserria Astigarragako Adurizen esku dago, etxebizitza batean sagardotegia eta bestean behiak larrean dituztela.\nBaserriko bizimodua gogorra dela irizten dio Mariak, 9-10 behi, zekor bat edo beste eta idiparea izaten zutela esan digu; hori bai, lurrak oso erosoak, denak etxe inguruan. Gaztaroa, ordea, ez du beti gozo-gozoa izandakoaren oroimenik; izan ere, eskola Hernaniko mojetara etortzen ziren eta bazkaltzera etxera, Arizmendiko puntara. Koxkortutakoan, berriz, Latxera joaten ziren garo bila, goizean goiz aterata. Igandetan zeresanik ez, askotan Hirubidera dantzara eta hangoa ikusitakoan Oianumera eta handik etxera, ”... eta berandu etorriz gero, ez zen giro izaten...! oraingoak baino zorrotzagoak ziren orduko gurasoak, baina ez nahiz damutzen jasotako heziketaz!” aitortu digu.


Jon Gurrutxagak Mintzolaren eta Mikel Laboa Katedraren proiektu saria eskuratu du - Azpeitia - uztarria.eus\nJon Gurrutxagak Mintzolaren eta Mikel Laboa Katedraren proiektu saria eskuratu du\nUztarria.eus 2019-06-04 15:16\nJon Gurrutxaga. (Jon Gurrutxaga)\nNazio-identitatea, nazio-gatazka eta diskurtsoaren bilakaera Bertsolari Txapelketa Nagusian (2001-2017) proiektuari esker eskuratu du saria azpeitiarrak. 2.000 euroko dirulaguntza jasoko du lana gauzatzeko, eta urtebete izango du horretarako.\nJon Gurrutxaga (Azpeitia, 1996) bertsolariak Mintzola Ahozko Lantegiaren eta EHUko Mikel Laboa Katedraren sari bat jaso du. Nazio-identitatea, nazio-gatazka eta diskurtsoaren bilakaera Bertsolari Txapelketa Nagusian (2001-2017) proiektua tarteko eskuratu du saria azpeitiarrak, eta 2.000 euro eskuratuko ditu lana gauzatu ahal izateko. Gizarte aldaketek eta diskurtsoen bilakaerek bertsoetan nolako eragina izan duten aztertuko du Gurrutxagak lanean; bereziki, nazio identitatea eta gatazka aintzat hartuta. Horrez gain, gainera, nazio gatazkaren inguruko bertsoetan genero diskurtsoak zer nolako aldaketa izan duen ere ikertuko du. Azpeitiarrak urtebete izango du lana egiteko.


Gaur arratsaldean “Xua gurasoekin etxera!” material salmenta Sutegi parean | Usurbildarrak aurrera\n← Uztailaren 1ean Santixabeletako bertso saioa eta 43. Bertsopaper Txapelketako sari banaketa frontoian\n43. Santixabel Bertsopaper Lehiaketako txapelduna Jon Aizpurua eta bigarren saritua Uxue Fernandez →\nGaur arratsaldean “Xua gurasoekin etxera!” material salmenta Sutegi parean\nPosted on 2019/06/28 | Utzi iruzkina\nXua gurasoekin etxera! ekimenak, Xua babesteko atera den materiala (kamisetak, txapelak,..) salgai jarriko dela iragarri du. Usurbilen (Santixabelak) eta Orion (Sanpedroak) jaiak direnez, bi herrietan salmenta gunea jarriko dute gaur (ekainak 28):\nUsurbil, Sutegi parean, 19:30ean.\nOrio, elkarretaratzearen ondoren, 20:00etan.\nXua, Olatz Lasagabaster eta Patxi Uranga euskal presoen alaba da eta jaio zenetik Usurbildik 600 kilometrotara bizi da gurasoekin, Picassenteko (Valentzia) espetxean. Xuak espetxea utzi beharko du datorren urteko urtarrilean, 3 urte bete ostean. Pasa den larunbatean, Xua gurasoekin etxera! ekimena aurkeztu zen. Usurbilen Nahi Ditugu mugimenduko kideak eta Xua, Olatz eta Patxiren Usurbilgo eta Orioko lagunak elkartu ziren, gurasoak ere haurrarekin batera aska ditzatela eskatzeko (+).\nOlatz eta Patxik 12 urteko espetxealdiaren hiru laurdenak beteak dituzten arren, Usurbildik 600 kilometrora Valentziako Picassenteko espetxean jarraitzen dute preso. Atzo, ekainak 23, 10 urte beteko ziren atxilotu zituztenetik.\nEgoera honen eta herri ekimenaren berri ematen duen aldizkaria Usurbilgo eta Orioko etxe guztietara banatu da: Xua Gurasoekin Etxera\nXua gurasoekin etxera! sinadura bilketa martxan jarri da. Orio eta Usurbilgo Udaletan mozio bat aurkeztuko da udazkenean.\nLogotipo bat sortu da X (ixa) erraldoi batekin. X hori da Xua: “X hori da hemendik bidali nahi diegun elkartasun muXua. X hori da bi Orio eta Usurbilen arteko indar biderkatua. X hori da gure presoek bizi behar izaten dituzten isolamenduak, inkognitak eta kartzelaldi mugagabeak. Xua Euskal Herrira datorrenerako X hori erraldoia izatea nahi genuke”.\nXua gurasoekin etxera! materiala sortu dute: arropak, kamisetak, zapiak…\nOrio eta Usurbilgo argazkiak postal bihurtu dituzte. 10 urte hauetan bi herriak zenbat aldatu diren iruditan ikus dezaten: “Beraiei postalok bidaltzera animatu nahi ditugu gure herritarrak”.\nXua gurasoekin etxera! etor dadin eskatuko duen kantu bat egiten ari dira, Orioko eta Usurbilgo musikari sortzaileekin batera elkarlanean. Udazkenean aurkeztuko dute kantuaren grabazioa.\nNoaua! eta Karkara astekarietan elkarrizketak\nNoaua! eta Karkara astekarietan Xua, Olatz eta Patxiren elkarrizketak eta informazio osatua kaleratu dituzte:\nSantixabeletan ere gogoan\nSantixabel jaietan Xua, Olatz eta Patxiren eskubideen aldarrikapenak presente egongo dira. Larunbatean (ekainak 29) bi ekimen egingo dira:\n12:00 Euskal preso eta iheslarien eskubideen aldeko kalejira.\n20:00 Ekitaldia Askatasun plazan.


Aurrera bolie! | Faroa\n← Plone egun oparoa\nVatikanoa, berriz noraezean →\nETAko militante ospetsuek babarrunak jaten badituzte, babarrunak jatea delitua izan daiteke, hedapenez. Txomin Iturbek aurrera bolie! erabiltzen bazuen, aurrera bolie! esatea delitua izan daiteke, hedapenez. Esapide hori ustez erabili izanagatik atxilotu nahi omen du epaile batek Iñaki De Juana, horrekin deia egin bide baitzuen borroka armatuari segida emateko.\nGure etxean betidanik erabili izan dugu aurrera bolie! esapidea, animo gisa unean uneko oztopoak gainditze aldera: gaixotasun bat dela, ezusteko txar bat, nota eskasa… Gure aita zenak erabiltzen zuen, eta guk ere erabiltzen dugu, Mondragoen mundu guztiak erabiltzen duelako. Eta ez epaile horrek eta beste askok pentsa dezaketen zentzuan.\nKontua da Txomin Iturbe ere mondragoetarra zela, eta hark famatu egin zuela esapidea beste testuinguru batean. Orain aurrera bolie! esatea delitu izan daiteke, borroka armatua goraipatzea. Horrek ez dauka ez hankarik, ez bururik, baina errentagarriagoa izan daiteke krisi ekonomikoaz berba egitea baino.\nKategoria: Sailkatugabeak Etiketak aurrera_bolie, dejuana, txomin. Gorde lotura.\n2 Responses to Aurrera bolie!\n2008(e)ko azaroaren 12a 9:09\nKontuz! Athleticekoa izatea ere delitu izango da eta. Garzon detiene al Athletic de Bilbao\n2008(e)ko azaroaren 12a 9:50\nEta adi euskal kantuekin; ETAren materiala da hori ere.


Deskargako lanak amaitzeko konpromisoa hartu du Markel Olanok Bergaran - Debagoiena - Goiena.eus\nDeskargako lanak amaitzeko konpromisoa hartu du Markel Olanok Bergaran\nTxomin Madina 2015-05-11 15:39\nGipuzkoako diputatu nagusigai Markel Olanok Bergaran egin du agerraldia gaur goizean. Bertan, jeltzaleek herrirako dituzten proiektuen berri izateaz gain, mugikortasunaren, errepide sarearen eta garraioaren inguruan egin du berba. Hala, Deskargako lanak amaitzeko konpromisoa hartu du eta lurralde osoan oreka lortzeko, Deskargan bidesaria jartzearen alde ere agertu da.\nMarkel Olanok, EAJren diputatu nagusigaiak, mugikortasuna eta garraioa izan ditu hizpide nagusi gaur goizean Bergarara egin duen bisitan. Hainbat konpromiso hartu ditu bertan, tartean, Deskargako lanak bukatzea: "Konpromiso hori badirudi erraza dela hartzen, baina azken lau urtetan eduki dugun ibilbidea ikusita, badirudi ez dela hain erraza. Bilduk azpiegitura hori erabat blokatu du, eta tamalez hilabete eta urte luzeetan ezingo da behar den bezala ireki. Berriro ere, Bilduren porrota".\nOlanoren esanetan gainera, Deskargako lanek frogatzen dute Bilduk proiektuak gelditzeko ahalmena duela, baina ez eraikitzekoa.\nGaineratu du, EAJk garraio publikoa sustatzearen alde egiten duela, baina horretarako, ezinbestekoa dela errepide sare egokia izatea.\nEra berean, eta bere esanetan lurralde osoan oreka lortzeko, gaitasun handiko errepideetan bidesariak jartzearen alde agertu da Olano, baita Deskargan ere. Jeltzaleen diputatu nagusigaiarentzat, ez da egokia bidesariak bakarrik bailara batzuetan ordaintzea, eta Debagoiena eta Debabarrena aipatu ditu egoera horren adibide: "Nere bailaran, Goierrin, esaterako, ez dute bidesaririk", esan du, eta gaineratu: "Hori orekatu beharra daukagu, eta oreka mantentzeko, ezinbestekoa Deskargan bidesaria jartzea".\nOlanok esan du baita ere, N-1ean, Etxegarate eta Irun artean, atzerriko kamioilariei kobratzeko sistema bat ezartzea babesten dutela. Neurri horiekin, egun dagoen 25-30 euro arteko tarifa malgua mantentzeko konpromisoa adierazi du: "Horretarako, dirua jaso egin behar da. Horretarako bidesariak jarri behar dira, eta kamioiek ordaindu egin behar dute. Hori ez bada gertatzen, ez da jasangarria momentu honetan muga hori erabiltzea. Gure konpromisoa da 25-30 euroko muga mantentzea, baina hartu beharreko erabakiak hartuta eta demagogoak izan gabe".\nDiputatu nagusigai jeltzaleak Bergaran adierazi duen beste konpromisoetako bat da gaitasun handiko errepide zaharkituak berritzekoa, bere esanetan errepide-sarea txukun eta duina izateko.\nBergarara egin duen bisitan, Eider Mendoza eta Xabier Ezeizabarrena hautagaiak izan ditu bidelagun Olanok, eta Bergarako alkategai jeltzale Juanje Alberdiren eta hainbat boluntarioren eskutik, EAJk herrirako dituen hainbat proiektu ezagutu ahal izan dituzte lekuan bertan.


PISA LA RAYA EUSKERA | Pikor Teatro\nPikorren beti egin izan dugu era guztietako publikoari zuzendutako kale eta areto antzerkia.\nGure emanaldietan giroa ‘berotzen’ zenean, gazte eta helduei zuzendutako antzezlan bezala aurkezten genuen, hala ere, ikuskizuna zein publikorentzat zen galdetzen zigutenean ezin izaten genuen zehaztu zein adinetarako zen.\nIkus-entzule gazteak erabat ezezagunak ditugu. Bai pedagogoek bai gurasoek nahasita hitz egiten dute gazteen nortasun zakar eta despotaz, beraien depresio eta ezegonkortasunaz, azken finean, beraien diziplinarik ezaz.\nSarritan entzun dugu oso zaila dela gazteentzat ikuskizunak programatzea, badirudielako ez zaiela ezer interesatzen, gauza guztiez paso egiten dutela eta gauza denekin aspertzen direla. Agian barruan borborka dituzten emozio eta hormonez zuzenean hitz egiten dieten ikuskizunak nahiago dituzte; paternalismorik gabe, moralkeriarik gabe, beren hauskortasuna eta esperientzia berriak lehenengo aldiz bizi izatearen lilura irmotasunez islatuz.\nGarai hauetan, ume izateari utzi dioten 13 urtetik gorako gaztetxoak ez dira kontuan hartzen antzerkiko ikus-entzule bezala, horretarako arrazoi argirik ez dagoelarik. Guraso eta hezitzaileen zalantzak, dramagile eta antzerkigileen zalantzei gehitzen zaizkie eta ondorioz hutsune galanta antzematen da adin hauetara zuzendutako antzerki programazioei dagokienez. Gainera ez dira falta gazteak dagoeneko helduak direla argudiatuz, beraiei zuzendutako programazioa goitik behera deskalifikatzen duten kultura programatzaile eta teknikariak.\nZiurrenik badaukate arrazoi apur bat, eta hemen dago gakoa: gazteek ez dute helduengandik bereizi nahi, hau da, tratu bera eskatzen dute; hala ere, gazteengana heltzea zailagoa da, zorrotzagoak direlako, biziagoak, ez hain arrazionalak, bihotza edo gibela ukitu behar zaie. Eta hori ez da batere erraza.\nGazteak bideo-kliparen kulturara, mezuak abiadura handiz bidaltzera, irudi-segida baten iradokizun eta eraginetara ohituta daude. Berariazko publikoa da, beren kode eta eskakizunak dituzte; publiko berezia da, baina heldutzat hartu behar ditugu eta hortxe dago koska.\nDrogen inguruan egiten dugun hausnarketa eta drogek gizakiarekin daukaten harreman sutsua era baikorrean tratatu nahi dugu, gazteen artean eztabaida sanoa eragiteko helburu bakarrarekin.\nBaina gaiaren alderdi ilunez ere hitz egin beharra dago eta hau komikotasunaren bidez egiten dugu hain zuzen ere: menpekotasunarekin zerikusia daukaten alderdiez, fenomeno arriskutsua baita, batez ere nerabezaroan eta gaztaroan, non sineskortasunak eta kemenak elkarren aurka borrokatzen duten, eta ikasketa eta gizarteratze prozesuak moztuta gera daitezkeen eta ondorio larriak eragin gazte bakoitzaren formazioan.\n“ZAPALDU MARRA” areto ikuskizuna da, 14 eta 21 urte bitarteko ikusle gazteei zuzendua. Drogen arazoa… Hemen korrika ez dabilena hegan doa, norberak bere burua salba dezala eta hori ez ziguten eskolan irakatsi, edo bestela bultzadatxo bat ematearena, bai gizona… kafea, koñaka eta purua, zure aitak esaten zuena. Mundu guztiak heltzen dio zerbaiti… edo ez…\nGaztela eta Leon, Gaztela-Mantxa, Teatralia (Madrileko Erkidegoa) eta Euskadiko zirkuituetan programatu da, eta Eusko Jaurlaritzako Drogamenpekotasunerako Zuzendaritzak, eta Musika eta Arte Eszenikoen Institutu Nazionalak diruz lagundu dute.


Datu-baseak eta atari espezializatuak - Biblioteca\nInformazio atariak eta datu-baseak/\nDatu-baseak eta atari espezializatuak/\nDatu-baseak eta atari espezializatuak\nDisziplina anitzeko datu-baseak\nBeste batzuk: Inguma, Estatu Batuetako Zientziaren Atari Federala, Redined\nDatu-base espezializatuak arloaren arabera\nEkonomia eta enpresa: Business Source Premier, Regional Business News\nHezkuntza: Eric, Education Source, Times Higher Education (THE)\nIngenieritza eta medikuntza: Knovel, Engineering Village-Compendex, Engineering Source, Inspec, Inspec Archive, Access Engineering, PubMed\nPlataforma hau Zientzia eta Teknologia Ministerioak finantzatzen du FECYTen bidez (Espainiako Zientzia eta Teknologia Fundazioa), eta munduan dauden datu baserik prestigiotsuenetariko batzuetarako sarbidea ematen du.\nSarbidea Web of Science\n‘'Web of Science Core Collection': argitalpen zientifiko garrantzitsuenetan bilaketa bibliografikoak egiteko aukera ematen du. Bertan biltzen dira aldizkarietako aipamenen indizeak, konferentzietako aipamenen indizeak eta kimika indizeak. Egile batek ikertzaileen komunitatean daukan eragin indizea ere eskaintzen du.\nSarbidea: 'Web of Science Core Collection\nWOS erabiltzeko gida lasterra\n'Journal Citations Reports(JCR)': funtsezko tresna bat da argitalpen batek ikertzaileen komunitatean norainoko inpaktua eta eragina izan duen jakiteko. Adituek berrikusi ondoren munduan aipamen gehien izan dituzten argitalpenak jasotzen ditu, gutxi gorabehera 200 diziplinatakoak. Ikerketetarako metrikarik garrantzitsuenetako batzuk eskaintzen ditu, hala nola inpaktu faktorea.\nSarbidea: Journal Citations Reports (JCR)\nJCRri buruzko gida lasterra\n'Essential Science Indicators': ikerketa eraginari buruzko rankingak ematen ditu herrialdeka, erakundeka eta aldizkarika.\nSarbidea: Essential Science Indicators\nElsevier-en diziplina anitzeko datu base honek erreferentzia eta aipamen bibliografikoak jasotzen ditu. Produkzio zientifikoa ebaluatu eta neurtzen duten hainbat adierazletarako sarbidea ematen du, horien artean:\nScimago Journal Rank (SJR): modu irekian eskaintzen ditu bai aldizkari zientifikoen inpaktu indizeak, bai Scopusen jasotako informazioaren inpaktu adierazleak herrialdeka.\nScopusi buruzko gida lasterra\nEkonomiaren eta enpresaren alorrean espezializatutako datu basea. Ekonomian eta enpresan espezializatutako 1.700 argitalpen baino gehiago analizatzen ditu; argitalpen horietatik, 1.000 baino gehiago testu osokoak dira.\nSarbidea: Business Source Premier\nTestu osorako sarbidea eman duen datu base honek ekonomia arloko baliabideak biltzen ditu, besteak beste, egunkariak, aldizkariak eta hainbat iturri fidagarriko albisteak.\nSarbidea: Regional Business News\nDatu base hau Estatu Batuetako Hezkuntza Departamentuak babesten du. Hezkuntza zientziei buruzko informazio bibliografikoan espezializatuta dago.\nTestu osorako sarbidea eman duen datu base hau hezkuntza munduari zuzenduta dago eta ikasleentzat, profesionalentzat baita hezkuntza autoritateentzat orientatuta dago. Hezkuntza maila guztiak ditu barne eta hainbat arlo tematiko ere bai, besteak beste hezkuntza eleanitza, osasunerako hezkuntza edo hezkuntza-probak.\nSarbidea: Education Source\nGoi-mailako hezkuntzarekin lotutako albisteak eta gaiak biltzen dituen ataria. Unibertsitateen inguruko nazioarteko rankingei buruzko informazioa ere ematen du. Informazio guztia eskuratu ahal izateko, kontu bat sortu behar da posta elektroniko instituzionalarekin.\nSarbidea: Times Higher Education\n50 argitaletxe baino gehiagoren liburu, aldizkari eta konferentzien testu osora eta prozedura, ingeniaritza kasu, taula eta grafiko interaktiboetara sarbidea ematen duen ingeniaritzako informazio plataforma. Liburuetan, tauletan eta dokumentuetan jasotako informazio guztia modu integratuan berreskuratzea ahalbidetzen du, eta analisi- eta kalkulu-tresnak ematen ditu bilaketetan lortutako datu zientifiko-teknikoak erabiltzeko, aprobetxatzeko eta esportatzeko.\nIngeniaritza eta zientzia aplikatu eta teknikoen inguruko informazio ataria. Conpendex datu base espezializaturako eta Estatu Batuetako Patente Bulegoaren datu baserako sarbide integratua ematen du.\nSarbidea: Engineering Village\nCompendex: datu base bibliografiko honek ingeniaritzaren 190 adar baino gehiagori buruzko informazio zientifiko eta teknologikoa eskaintzen du. 1970etik gaur egunera arteko 18 milioi erregistro baino gehiago dauzka\nArgitalpenak hizkuntza desberdinetan egon daitezke, baina informazio bibliografikoa eta laburpenak ingelesez daude. Mondragon Unibertsitatea harpidedun den aldizkarietan bakarrik eskura daiteke testu osoa.\nCompendex-i buruzko gida lasterra\nIngeniaritza arloko profesionalentzako eta ikerlarientzako zuzendutako datu basea. Espezialitate guztiak ditu barne, besteak beste, ingeniaritza biomedikoa, zibila, elektronikoa, mekanika, software ingeniaritza eta ingurumen ingeniaritza.\nSarbidea: Engineering Source\nInstitution of Engineering Technology (IET) ekoitzitako datu-base bibliografiko hau fisikaren, ingeniaritza elektrikoaren, elektronikaren eta informatikaren arloetan espezializatuta dago.\nInspec-i buruzko gida lasterra (ingelesez)\nErabiltzaileentzako gida (gazteleraz)\nDatu-base bibliografiko honek literatura zientifiko eta teknologikoko azken 70 urte barne hartzen ditu. Fisika, ingeniaritza elektrikoa, elektronika eta informatika espezialitateak dira oinarri tematiko nagusiak.\nSarbidea: Inspec Archive\nIngeniaritza arloko profesional, ikasle zein irakasleentzako erreferentziazko tresna. McGraw Hill argitaletxeak argitaratuta, informazio atari honek nazioarteko mailan ezagunena den eta gehien erabiltzen den ingeniaritza arloko erreferentziazko bildumara sarbidea ematen du. Bildumak, besteak beste, liburuak, manualak, bideoak, tutorialak, kalkulu orriak edota datuak barne hartzen ditu.\nSarbidea: Access engineering\nPubMed National Library of Medicinek (AEB) ekoitzitako datu-basea da eta, MEDLINEetik datozen literatura biomedikoko 27 milioi erreferentzia dauzka. Aldizkari biomedikoak eta liburu elektronikoak biltzen ditu, 1946tik gaur egun arte.\nDatu-base honetatik Bibliotekako bildumakoak diren dokumentuen testu osoa eskuratu ahal izango duzu, baita Sarbide Irekian dauden dokumentuenak ere.\nEuskal komunitate zientifikoaren datu base bibliografikoa. Euskarazko produkzio zientifikoa jasotzen du. Gaur egun, 2.300 liburutik gora eta 15.000 artikulu baino gehiago dauzka.\nEstatu Batuetako Zientziaren Atari Federala\nTresna honen bidez, 15 agentzia federalen 60 datu basetan eta 2.200 webgune baino gehiagotan egin daitezke bilaketak. Informazio zientifikoko 200 milioi orrialde eskaintzen ditu, ikerketa eta garapeneko emaitzak barne.\nSarbidea: Estatu Batuetako Zientzia ataria\nHezkuntza eta Kultura Ministerioaren datu baseen sarea. Hezkuntza arloko ikerketa eta berrikuntza proiektuen erreferentziak, baliabide didaktikoak eta hezkuntzari buruzko espainiar aldizkarietako artikuluak jasotzen ditu 1999. urteaz geroztik.\nPatenteak eta jabetza industriala\nEuskaraz lan egiteko baliabide eta tresnak\nHiztegi eta baliabide espezializatuak


Irakurketa Interaktiboak • ZUZEU\nEgunkaria zabaldu eta 3. orrialdean arraroa egin zaidan argazki bat topatu dut. Hasieran pentsatu dut akats bat izan zitekeela, argazkia ber-enkoadratu eta kutxatxoan sartzerakoan hanka sartze bat izan eta argazkia ‘mugitu’ egin dela bere tokitik. Berriro begiratu diot irudiari, eta bazuen zerbait hori horrela izan ez dela iradokitzen zidana: 4 tipo ezkerrean, 4 bandera eskuinean… bazuen nahita konposatua izan zitekeenaren zantzurik, baina bortitza egiten zitzaidan enkoadratzea: 4 gizonak oso arraro zeuden moztuta (izan daiteke anonimotasuna iradokitzeko burua koadrotik kanpo uztea, baina sorbaldatik egindako mozketa hori…), oso ezkerrean zeuden pertsonaiak, gehiegi, azkenaren sorbalda moztutzeraino, ezkerretik 5. baten zangoa ikusi zitekeen, alfonbra zati handiegia (nire gusturako), alfonbraren marrazkiak ere ez du larregi laguntzen…\nIntentzionalitateari aukera bat eman eta txio bat igo dut, argazki horren aukeraketa ulertzen ez nuela esanez.\nIvan Santamaria BERRIAko kazetariak erantzun dit, bera izan bai da argazkiaren aukeraketaren arduradunetako bat.\neta hor elkarrizketatxo bat hasi dugu, Twitterrak horretarako dituen gabezi guztien gainetik\nHemen Ivanek argazkiaren aukeraketa arrazoitu, eta nik izan dudan erreakzioan pentsatzeko aukera eman dit.\nArriskatzeak ez asmatzea ekarri dezake, baina berari esan diodan bezala, ez arriskatzeak asperdura, eta tarte honetatik nik hamaika aldiz egin dut inertzia horien aurka.\nJarraitzen dut pentsatzen argazkilariaren ahalegina ulertu badut eta ideia ‘ona’ iruditu bazait ere, ez duela emaitzan asmatu. Ez da Ivanek dioen moduan argazkilaritzaren arau klasikoak puskatzen dituelako, hauek ere beste arau guztiak bezala, puskatu bai daitezke. Arauak puskatzerakoan ere, emaitzak funtzionatu egin behar du eta ene ustez kasu honetan ez du funtzionatzen; ni galdu egin naiz intentzionalitate baten bila eta irudian azaltzen zenak ihes egin dit, baina argi dut egunkarik ez dituztela ni konforme geratzeko antolatzen, eta askotan ni konforme ez geratuta ere, emaitza egokia izan daitekeela, beraz geratu dadila hemen idatzitakoa iritzi pertsonal gisa.\nAmaitzeko, esan behar dut polita iruditu zaidala hizketaldia eta asko estimatu diodala erantzuna. Sarri galdetu diot nire buruari zergatik aukeratuko zuten irudi hori zulo horretan jartzeko, baina gutxitan galdetu diot aukeraketa egin duenari. Gaur egin dut eta oso ariketa interesgarria iruditu zait, beraz, hemen duzue, zuei ere baliogarria egingo zaizuelakoan.\nZuriñe Hidalgo: "Nahiago dut plaza dantzan baino sentimenduz beterik kantatzen ikusi"


Oposizioa espetxean edo erbestean dela, Ortegak irabazi ditu Nikaraguako hauteskundeak botoen % 75 eskuratuta\nGobernuaren aurkako oposizioak bozetan ez parte hartzeko deia egina zien nikaraguarrei, hauteskunde iruzurra argudiatuta. Hauteskunde Batzordearen arabera, parte-hartzea % 65ekoa izan da.\nOrtegak Nikaraguako presidente karguari eutsiko dio\nDaniel Ortega Nikaraguako egungo presidente eta berraukeratako hautagaiak irabazi ditu herrialdean atzo egin ziren hauteskunde orokorrak, botoen % 74,99 eskuratuta, Hauteskunde Batzordeak astelehen honetan emandako lehen datuen arabera. Gauzak horrela, Daniel Ortegak agintean jarraituko du, eta beste bost urte egingo ditu boterean.\nPresidente izateko aurkeztu ziren zazpi hautagai espetxean daude eta beste bi, ostera, erbestean. Gauzak horrela, 2007tik boterean dagoen Daniel Ortega zen ia aukera bakarra. Hori dela eta, bozetan ez parte hartzeko deia egina zien oposizioak nikaraguarrei, hauteskunde iruzurra argudiatuta.\nHauteskunde Batzordearen arabera, parte-hartzea % 65,34koa izan da. Hala ere, Hautetsontzi Irekiak izeneko behatoki independentearen esanetan abstentzioa % 81,5ekoa izan da.\nGuztira, 4,4 milioi nikaraguar zeuden botoa ematera deituta. Atzoko bozetan presidentea ez ezik, presidenteordea, Asanblea Nazionaleko 90 diputatu eta Erdialdeko Amerikako Parlamentuko (Parlacen) 20 ordezkari hautatu behar zituzten.\nBotoen % 49,25 zenbatuta, Daniel Ortega presidentearen Nazio Askapenerako Fronte Sandinistak (FSLN) irabazi ditu hauteskundeak botoen % 74,99rekin. Alde handiarekin atzetik ageri dira Alderdi Liberal Konstituzionalista (% 14,4), Bide Kristau Nikaraguarra (% 3,44), Nikaraguako Aliantza Liberala (% 3.27), Errepublikaren aldeko Aliantza (% 2,2) eta Alderdi Liberal Independentea (% 1,7).\nCosta Rican erbesteratuta dauden milaka nikaraguar kalera atera dira igande honetan, herrikideei ez bozkatzeko deia egiteko eta nazioarteko komunitateari hauteskunde emaitzak ez onartzea eskatzeko.\nHuman Rights Watch (HRW) erakundeak, bere aldetik, Nikaraguako hauteskundeak fartsa edo iruzur bat direla salatu du.\nBestalde, Joe Biden AEBko presidenteak Nikaraguari zigorrak ezartzearekin mehatxu egin du.


Berdintasunaren astea - Diario de Noticias de Navarra\nAtarrabiako Atargi eskolan, urtero ospatzen dugu aste berezi bat berdintasunaren gaia landuz\ntestua eta argazkia atargi ip 30.12.2019 | 06:16\nBerdintasunaren astea ospatu dugu berriki.\nAtarrabiako Atargi eskolan, azaroaren 25etik 29ra, Berdintasunaren astea ospatu dugu. Laugarren urtea dugu jada, genero indarkeriaren aurkako egunarekin hasiz aste bat berdintasuna lan-tzen murgiltzen garela.\nBeraz, gaia jorratzeko astean zehar ekintza ezberdinak aurrera eraman dira, ikasmaila bakoitzean. Horrela maila guztietan txapa tailerra, lehen hezkuntzako 3., 4., 5., eta 6. mailetan hezkidetza tailerrak, Haur Hezkun-tzan antzerkia izan dute, eta 1. eta 2. mailetan ipuin kontalaria etorri zaie. Ospakizuna amaitzeko ikastetxe osoko ikasleok, Idoskiak antolatutako ginkana batean parte hartu dugu.\nGuzti hau aurrera eraman ahal izateko, Idoskia guraso elkartea, Atargi eskola eta Udalaren laguntza ezinbestekoak izan dira.\nHona hemen Lehen Hezkuntzako 6. mailakook, Plastika saioan egin ditugun txapen argazkia. Oso gustura egin dugu ekintza hau, eta idei ugari atera dira. Goza ezazue zuek ere!\nHonetaz aparte, hezkidetza tailer interesgarri batean parte hartu dugu. Honi esker, errealitateko egoera ezberdinak rol-jolasen bidez bizi izan ditugu, eta bizitzan sortzen diren ezberdintasun egoeren aurrean jokatzeko gakoak ikasi ditugu. Halaber, ekintza aberasgarria iruditu zaigu gure sentimenduak, emozioak eta iritziak azaleratzeko aukera eman digulako.\nModu honetan ohartu gara berdintasuna norberarengandik hasi behar dela. Aurrerantzean geure arteko harremanetan presente izaten saiatuko gara. Horrela poliki-poliki etorkizuna jorratuz.\nHonetaz gain gai hau ikasturtean zehar lantzen jarraitzen dugu, hala nola, Equala eta Skolae programen bitartez.\nAlde batetik Equala Nafarroako aholkularitza soziala taldearen lagun-tzarekin, 6. mailakook ikasturte hasieran, hezkidetza afektibo sexualari buruzko lanketa egin genuen. Oso interesgarria izan zen, asko ikasi bai-tgenuen. Beste aldetik, Nafarroako Skolae hezkidetza programa joan den urtetik lantzen ari gara eta horretan jarraitzen dugu, ikasturte osoan zehar.\nGuzti honekin esan nahi dugu, berdintasuna lantzen gustura gaudela, egunerokoan kritikoak izaten lagun-tzen digulako.


Bakioko Udala - Zaintza Sarea berriro abian\nZaintza Sarea berriro abian\nMartxoaren 14an, COVID-19ak sortutako pandemiari aurre egiteko asmoz etxean sartu ginen. Hainbat aste etxean egin ostean, kalera irteten eta bizimodu normala berreskuratzen hasi ginen maiatzean. Egoera berri honek hainbat arazo sortu ditu, batez ere herriko nagusiengan. Beldurrak ere hor dirau, pandemiak berriro ere datu kezkagarriak ematen dituelako. Horregatik guztiagatik, Bakioko komunitateak erronka bat du aurrez aurre: bizitzak erdigunean jarri eta inor atzean ez uztea.\nEtxean geundenean, herritar kalteberentzako laguntza-sarea martxan jarri genuen, etxean bakarrik bizi ziren nagusiei lagundu eta erosketak edo bestelako tramiteak egiteko laguntza emateko. Bizi dugun egoera honen balorazioa egin ondoren, konturatu gara laguntza sare hau ezinbestekoa dela herriko nagusiei eta zailtasunak dituzten herritar guztiei bizitza aktibora bueltatzean laguntzeko; izan ere, “normaltasun berri” honek beharrizan berriak ekarri ditu, eta aurrera egin nahi badugu ezinbestekoa da horiei konponbidea ematea.\nBeraz, Udalak "Zaintza Sarean" parte hartzeko eta izena emateko epea ezarri nahi du azaroaren 15era arte; horretarako, e-mail idatzi beharko da udala@bakio.org helbidera edo 94 6194 001 telefonora deitu, betiere baldintza hauek betetzen badira:\nBizi dugun egoera berri honek sortu dituen beharrizan berriak identifikatzea eta beharrezko laguntza/argibideak ematea.\nBakio Mugi proiektuarekin koordinazioan ekintza desberdinen berri ematea.\nZerbitzu/egitarau/ekitaldien berri ematea.\nKexka/iradokizun desberdinak jasotzea eta bideratzea.\nBakioko Udala 65 urte baino gehiagoko herritarrekin edota zaurgarriak izan daitezkeen gazteagoekin kontaktuan jarriko da eta laguntza-sarearen berri emango zaio.\nZerbitzuarekin bat egiten duen eta laguntza sarearen deiak jaso nahi dituen galdetuko zaio.\nBaietza ematen duten herritarrekin zerrenda egingo da eta laguntza-sareko kideen artean banatuko dira kontaktuak deiak egiteko.\nEzezkoa ematen dutenak ez dira laguntza-sarearen zerbitzupean sartuko, baina udalak jarraipena egingo die.\nSarean lagunduko duen herritar bakoitzak kontaktu zehatz batzuk izango ditu eta aldiro deitu beharko ditu. Beraien egoera pertsonalaz galdetzeaz gain, udalak hiru asterik behin duen informazioa azaldu beharko die (tramiteak, BakioMugi, ekitaldi kulturalak, zerbitzuak, ordutegiak…).\nLaguntza sarea ez dago bideratuta erosketak egiteko, edo bestelako errekaduak egiteko. Laguntzaileek horrelako beharrizanak identifikatzen badituzte udalarekin harremanetan jarri beharko dira.\nZaintza Sarean laguntzeko baldintzak:\nEuskaraz eta gaztelaniaz jakitea.\nInformazioa (PDF 839KB)


Udan ere Aritzbatalde kiroldegian kirolaz blai | El Diario Vasco\nZarautzUdan ere Aritzbatalde kiroldegian kirolaz blai\nUztaileko lehen astean parte hartu duten haurrak. / DV\nEL DIARIO VASCOZARAUTZ. Sábado, 13 julio 2019, 00:16\nZarauzko Udalak udako eskaintza zabala antolatu du aurten ere, uztaila eta abuztuan zarauztarrek kirolaz gozatzen jarraitzeko aukera izan dezaten. Hala, adin guztietarako kirol eskaintza dago eskuragarri.\nAlde batetik, iaz Kirol Txokoak jarri ziren martxan. 5 eta 11 urte bitarteko haurrei zuzendutako eskaintza honetan, egunean zehar kirolarekin zerikusia duten ekintza ezberdinak burutzen dituzte haurrek. Uztaileko lehen astea amaitu da eta parte hartu duten 40 haurrek ekintza ezberdinak burutu dituzte haurrek: irteerak, dantza, areto, erraketa eta ur jolasak... Uztaileko datozen asteetarako plaza libreak daude oraindik eta parte hartzeko interesa duen orok Kiroldegiko harreran eman beharko du izena. Kirol Txokoen ordutegia 9.30etik 13.00etara izango da eta abonatua izanez gero 50 euro ordaindu beharko dira, aste bakoitzeko (ez abonatuek, 75 euro). Era berean, Kiroldegitik jakinarazi dute zaintza zerbitzua eskuragarri dagoela Kirol Txokoaren aurretik, 9.00etatik 9.30etara.\nHelduen kirol eskaintza\nBestalde, helduen kirol eskaintzari dagokionez (16 urtetik gora), hamabostaldika hainbat ikastaro antolatu dira: zunba, pilates, spinning, total training eta akuafitness. Uztaileko bigarren hamabostaldirako eta abuztuko lehen hamabostaldirako izena emateko aukera ere zabalik da, ikastaro guzti horietan. Izen emate prezioak hauetxek; 2 eguneko ikastaroak lehorrean: abonatuak 14,50, eta ez-abonatuak 26,80; 3 eguneko ikastaroak lehorrean: abonatuak 19,50, eta ez abonatuak 31,90; Akuafitness (3 egun astean): abonatuak 21,80, eta ez abonatuak 32,80.\nBerrikuntza bezala, abonatuentzat Meditaziorako Tatami Aretoa zabalduko da (Aritzbataldeko lehen pisuan) uda garaian, uztailaren 8tik aurrera. Ordutegia kiroldegiaren berbera izango da.\nInformazio gehiagorako eta izena emateko, kirola@zarautz.eus helbidean edo 943.005123 telefonora deituta.\nJaime Caballero afronta hoy un nuevo reto La Enbata tiene hoy nuevo reto en aguas de La Concha


Proiektua: The influence of gambling advertising on the behavior of teenagers in sports betting: a guide for regulators, operators, and institutions\nIkertzaile nagusia: Ana Estévez\nErakunde laguntzailea: Nottingham Trent University\nHasiera data: 2016/10/01\nAmaiera data: 2018/07/31\nDiziplina arteko plataforma/arloa: Salud\nFinantzazio eskema: ONCEren nazioarteko 3. saria\nOsasun publikoaren ikuspegitik, proiektuak jorratzen du ausazko jokoen publizitateak ohitura kaltegarriak eragin ditzakeela gazteengan.\nIkertaldea toki bakarrean kokatu da nazioarteko testuinguruan, gaur egun beste bi ikertalde baino ez baitaude (Australian kokatuta) gaia lantzen.\nProiektu berbera eragin zuzena izaten ari da espainiar legerian, ausazko jokoen publizitatean. Jokoaren publizitateko lege berria babesten duen dokumentuak (2017ko azaroa) aipatu eta aitortzen du ikertaldearen lana, zehaztasunetariko batzuk justifikatzeko. 2018ko ekainean, taldeak Diputatuen Kongresuko bilera batean hartu zuen parte –Droga arazoak aztertzeko batzorde misto batean, jokoaren publizitateak gazteengan duen eragina aztertzeko.\nPlasenciako Asociación de Jugadores en Rehabilitación (AJER) elkartearekin batera, ikertaldeak prebentzioko programa bat garatu zuen adingabeekin Extremadurako eskoletan. 13 eta 18 urte bitarteko 800 ikasle inguruk jaso zuten jokorako produktuen publizitateak eta marketinak jokaeran izan dezakeen eraginaren berri.\nIPJk gomendioen gida bat sortu du erakunde, hedabide eta joko operadoreentzat, joko praktika arduratsuen inguruan.\nProiektua irrati programetan eta prentsan jorratu dute, bai Espainian eta bai Erresuma Batuan ere, eta hainbat argitalpenetarako eman du eragin handiko aldizkari zientifikoetan: Journal of Gambling Studies, Adicction Research & Theory, The International Journal of Mental Health and Adicction, eta Journal of Sport and Social Issues.\nProiektuaren emaitzak profesionalekin ere partekatu dira prestakuntza saioetan, mintegietan eta biltzarretan.\nIkerketako XIV. UD-Banco Santander Bigarren Saria lortu du